Bolehkah Wanita yang Istihadhah Mengerjakan Solat Sunat Tarawih?

Assalamualaikum dan salam sejahtera.

Salam 2 Ramadhan.

Macam mana puasa uols? Dah start buat amalan-amalan sunat? Semoga lebih banyak amalan-amalan sunat yang kita sama-sama buat sepanjang bulan mulia ni. Mudah-mudahan diterima segala amal ibadah kita oleh Allah swt, insya'Allah.

Antara fadhilat solat sunat tarawih. Kredit gambar:
Sumarz.com

Semalam, saya tiba-tiba terfikir hal mengenai tajuk di atas. Boleh ke wanita yang mengalami istihadhah mengerjakan solat sunat tarawih dalam bulan Ramadhan? Wanita yang istihadhah mempunyai haid yang panjang melebih 15 hari, berbanding haid normal sekitar 7 hari. Untuk menunaikan solat fardhu, wanita yang istihadhah wajib mengambil wudhuk hanya apabila setelah masuk waktu solat yang hendak dikerjakan, dengan syarat faraj telah dibersihkan dan dilapik dengan kain atau pad untuk menahan aliran darah berlebihan. Jika telah masuk waktu solat fardhu seterusnya, wajib mengambil wudhuk semula jika darah telah keluar, tapi tidak perlu mengambil wudhuk lagi jika yakin tiada darah yang keluar dari faraj. Manakala niat wudhuknya juga berbeza, iaitu niat untuk mengharuskan solat. Kerana solat itu hanya boleh dikerjakan hanya jika telah mengambil wudhuk.

Macam mana pulak kalau nak solat sunat tarawih yang banyak rakaatnya? Terfikir saya, takkan setiap kali nak start dua rakaat berikutnya, kena ambil wudhuk lagi? Pernah tak terfikir soalan ni? Maka, saya pun start membelek google.

Ini jawapan yang saya jumpa dari blog
Ummu Abdillah
.

Jawapan
: Dia boleh mengerjakan solat sunat selepas Isyak dan solat sunat Tarawih
dengan wudhuk solat Isyak tadi tanpa perlu memperbaharui wudhuknya
. Dengan syarat sebelum solat Isyak tadi, dia telah membersihkan farajnya dan mengenakan pad/kain dengan kemas dan ketat serta berwudhuk. Disyaratkan juga tidak berlaku sebarang perkara yang membatalkan wudhuknya selepas solat Isyak tadi seperti buang air kecil, kentut dan sebagainya.

Penjelasan
 : Asal bagi hukum seorang wanita yang istihadhah itu adalah sama seperti hukum wanita yang suci kecuali mereka ini perlu berwudhuk setiap kali solat. Oleh itu, mereka itu boleh bersolat, berpuasa, membaca al-Quran, beriktikaf dan melakukan ibadah-ibadah lain sepertimana wanita yang suci.

Seperti yang disebut di atas, sekiranya wanita yang istihadhah itu hendak menunaikan solat fardhu, maka dia hendaklah berwudhuk. Dan sebelum itu, dia perlulah membersihkan farajnya dan mengenakan kain atau ‘pad’ padanya. Ia juga perlu diperkemas dan dikenakan dengan ketat untuk menghalang darah daripada mengalir keluar dengan banyak. Al-Imam al-Nawawi menyebut perihal mengenakan dan memperkemaskan kain untuk menutup faraj ini (atau disebut sebagai
at-talajjum
)  adalah wajib bagi wanita yang istihadhah sebelum mengerjakan solat fardhu. Kemudian barulah dia berwudhuk. Perlu diingatkan di sini bahawa
at-talajjum
 mesti mendahului wudhuk.

Hamnah radhiyallahu ‘anha datang bertemu Nabi shallallahu ‘alayhi wa sallam mengadu mengenai istihadhahnya yang banyak. Lalu Baginda shallallahu ‘alayhi wa sallam menyuruhnya supaya meletakkan kapas di tempat keluar darah. Hamnah memberitahu bahawa ia lebih banyak dari itu, darah tersebut berterusan mengalir keluar dan banyak. Lalu Baginda shallallahu ‘alayhi wa sallam menyuruhnya untuk meletakkan kain di tempat tersebut untuk menghalang darah. (Diriwayatkan oleh Ibn Majah. al-Albani berkata : Hasan)

Sekiranya darah keluar selepas dia membersihkan faraj dan mengenakan pad serta berwudhuk, ia tidak membatalkan wudhuknya dan solatnya. Dia boleh bersolat fardhu dan mengerjakan solat sunat sebanyak mana yang dia mahu selepas solat fardhu tersebut. Namun begitu, jika dia tidak mengenakan pad dengan baik lantas mengakibatkan darah mengalir keluar, maka dengan itu terbatallah wudhuknya dan solatnya. Jika ini berlaku selepas solat fardhu maka dia tidak boleh mengerjakan solat sunat.

Menurut Mazhab Syafie, wanita istihadhah
tidak boleh mengerjakan 2 (atau lebih) solat fardhu dengan satu wudhuk
 kerana wajib berwudhuk sebelum solat disebabkan sesuatu yang keluar dari faraj (dan dalam kes ini darah).

Fatimah binti Abi Hubaisy didatangi istihadhah, lalu Baginda shallallahu ‘alayhi wa sallam  berkata kepadanya : “Sesungguhnya darah haid itu adalah hitam dan ia dikenali oleh wanita. Jika ia demikian maka janganlah solat. Tetapi jika ia lain dari itu, maka berwudhuklah dan solatlah. (Diriwayatkan oleh Abu Daud, al-Nasa’ie dan disahihkan oleh Ibn Hibban, al-Hakim dan al-Baihaqi. Al-Hakim berkata : Sahih atas syarat Muslim)

Tetapi dia boleh mengerjakan solat sunat dengan wudhuk solat fardhu tadi sebanyak mana yang dia kehendaki. Ini kerana solat sunat itu banyak, jika dia perlu berwudhuk setiap kali hendak solat sunat maka itu pasti akan membebankan.

Wallahu’alam.

Haa. Jelas dan mudah difahami kan? Dapat ilmu baru, harus kita sebarkan.

Rujukan : Al-Nawawi, al-Majmu’, 2/492-493 & Dr. Abdul Karim Zaidan, al-Mufassal, 1/172.


Buka Puasa Dinner @ Passionfood Cafe & Bakery, JB

Assalamualaikum dan salam sejahtera, salam 8 Ramadhan 1439H!

Nak berbuka apa petang ni? Dah fikir ke dari lepas sahur pagi tadi? Nak pergi bazar ke, masak sendiri ke, cari buffet ramadhan kat hotel ke, atau berbuka kat mana-mana?

Bagi penduduk sekitar Johor Bahru, apa kata cuba kelainan sikit suasana buka puasanya berbanding kebiasaan. Passionfood Cafe & Bakery, Taman Pelangi, JB ada menyediakan menu berbuka puasa sepanjang bulan Ramadhan ni. Baru dua hari lepas kawan saya kongsikan pengalaman makan kek coklat lava di sini, tiba-tiba Allah bagi rezeki pula semalam untuk datang sendiri ke kafe ni mencuba juadah yang disediakan.

Passionfood Cafe & Bakery. Kredit gambar:
Sis Lin

Passionfood Cafe & Bakery ni letaknya di No. 71, Jalan Serampang, Taman Pelangi, berdekatan dengan Pelangi Leisure Mall, JB. Lokasinya yang terletak di antara kawasan perumahan mula-mula agak mengelirukan, tapi percayalah kepada waze korang tu ye, insya'Allah memang akan sampai! Kawasan letak kereta agak terhad sebab macam laman rumah kan, tapi boleh saling bertolak-ansur. Beringat-ingat je time makan tu, kalau-kalau ada customer lain nak keluarkan kereta.

Konsep English style menyerikan wajah kafe. Kredit gambar:
Sis Lin

Kafe dengan konsep English style ni menyediakan pelbagai jenis juadah bertemakan masakan barat dan juga pemanis mulut. Serius jatuh hati tengok macam-macam rupa kek dan macarons dalam peti desserts diorang. Bertahanlah ya bila datang sambil menunggu waktu berbuka.

Aneka pencuci mulut di Passionfood Cafe & Bakery, JB

Untuk menu berbuka pula, Passionfood Cafe & Bakery menyediakan variasi pilihan menu yang menarik dan menyelerakan. Kalau tak percaya, boleh tengok gambar-gambar kat bawah.

Set appertizer atau starter: Sup cendawan, salad ketam kulit lembut, sup tomato - memang meningkatkan selera!

Salmon Rice Bowl - sihat kan?

Say Cheese Chicken Burger untuk peminat burger. Kredit gambar:
Sis Lin

Seafood Aglio Olio - pedas bagi saya...hahaha!

Swedish Meatballs - sedap gila! Roti dua biji tu rare, ok! Serius sedap yang ni!

Pilihan pencuci mulut - comel kan? Sayang nak makan!

Haa, terliur ke tak?

Sabor je lah ye bulan puasa kena baca blog ni.

Hahaha!

Muka-muka gembira berbuka puasa @ Passionfood Cafe & Bakery, JB

Ok, untuk korang yang teringin nak berbuka makanan western dengan suasana yang menenangkan, boleh lah datang ke kafe ni ya!

Ramadhan Dinner Menu @ Passionfood Cafe & Bakery, JB

Passionfood Cafe & Bakery

71, Jalan Serampang, Taman Pelangi

Price:
RM50
 per head

Tel:
07-331 5330

Web:
http://www.passionfood.com.my

CLOSED on Monday

*tiada surau disediakan, ada masjid berdekatan (sebelah CALTEX)


Calon DUN N49: Kota Iskandar, PRU-14

Assalamualaikum dan salam sejahtera!

Bahang PRU yang ke 14 semakin hangat terasa. Bendera-bendera parti yang bertanding pun semakin banyak menghiasi tebing-tebing jalanraya sejak dari pembubaran parlimen lagi. Meriah sungguh rasanya kan?

Disebabkan saya duduk di parlimen Iskandar Puteri dalam persempadanan Kota Iskandar, kempen-kempen calon sekitar sini adalah khusus untuk DUN N49: Kota Iskandar. Bagi saya, PRU kali ni agak menarik sebab calon parti PAS bertemu dengan bekas ahli parti PAS yang telah berpindah ke Pakatan Harapan.

Tapi, saya tak mengundi kat sini. Tahun ni tahun pertama saya start mengundi di Parlimen Pokok Sena dan DUN Bukit Lada, balik ke kampung encik suami. Tahun-tahun yang sudah, saya mengundi di Parlimen Bintulu. Hihi.

Ok, jom kenali calon-calon DUN N49: Kota Iskandar ni!

Calon N49: Kota Iskandar, PRU-14. Kredit:
Utusan Malaysia

Calon Barisan Nasional (BN) N49: Kota Iskandar

Mohammad Khairi A. Malik

Umur:
 52 tahun

Pendidikan:
 Ijazah Sarjana Muda Ekonomi, Universiti Malaya

Pengalaman:
 Pengerusi BN Iskandar Puteri, Pengerusi Yayasan Penyayang Iskandar Puteri, Ketua UMNO Bahagian Gelang Patah, Setiausaha Politik Menteri Besar Johor

Kredit gambar: FB Page
Mohammad Khairi A. Malik

Calon Parti Keadilan Rakyat (PKR) N49: Kota Iskandar

Dzulkefly Ahmad

Umur:

Pendidikan:

Pengalaman:
 Ex-YDP PAS Gelang Patah (kini Iskandar Puteri), Timbalan Pengerusi Parti Amanah Negara (AMANAH) negeri Johor, bekas pensyarah Fakulti Geoinformasi dan Harta Tanah (FGHT) UTM

Tak dapat banyak maklumat sebab klik-klik link kat FB, takde ape yang keluar. Balik ke page dia semula. Hahaha. Kalau jumpa nanti saya update.

Kredit gambar: FB Page
Dzulkefly Ahmad

Calon Parti Islam Se-Malaysia (PAS) N49: Kota Iskandar

Sallehuddin bin Mohd Dahiran

Umur:
 51 tahun

Pendidikan:
 Ijazah Sains Fizik, Universiti Kebangsaan Malaysia, Diploma Tasawwur Islam (ILHAM)

Pengalaman:
 YDP PAS Iskandar Puteri, Bendahari PAS Negeri Johor, Bekas Guru Besar Sekolah Agama Kerajaan Johor, Pengurus Syarikat Insurans

Kredit gambar: FB Page
PAS Iskandar Puteri

Haa, warga Kota Iskandar, dah kenal tak calon-calon ADUN uols?

Dah boleh tilik-tilik dan pilih-pilih lah ye untuk mengundi dalam PRU ke 14 pada 9 Mei nanti. Selamat mengundi!


DAPUR RAMADHAN NISA' JOHOR 2018

Assalamualaikum dan salam sejahtera.

Dapur Ramadhan kembali lagi!

Mari bersama kami menceriakan sambutan Ramadhan & 'Aidilfitri kepada 70 keluarga yang sangat memerlukan.

Nisa' Small Kindness Dapur Ramadhan 2018

Nisa' Johor mensasarkan kutipan keseluruhan berjumlah RM5600 dengan menaja barangan dapur bernilai RM80 bagi setiap keluarga.

InsyaAllah, Nisa' Small Kindness Dapur Ramadhan ini akan berlangsung di seluruh Johor sepanjang Ramadhan.

Tajaan yang diperlukan hanya dalam bentuk KEWANGAN atau BARANGAN DAPUR TERTENTU sahaja.

Tajaan berbentuk wang tunai, boleh disalurkan kepada :

Bank Islam (Nisa' Johor)

01069 01004 7762

Sumbangan boleh dibuat bermula hari ini sehingga 7 JUN 2018

Untuk maklumat lanjut, sila hubungi :

Cik Hazirah : 010-526 5734

Pn. Hajar : 019-748 2506

Pn. Maya : 017-741 7815

Anda juga boleh hulurkan sumbangan melalui PIC kawasan Iskandar Puteri dengan menghubungi whatsapp:

Cik Shamillah:

http://www.wasap.my/60177593477

Cik Syazwani:

http://www.wasap.my/60137949398

Sumbangan boleh disalurkan ke akaun:

Maybank Islamic

151306975893

Nor Shamillah Ahmad

Semoga sumbangan daripada Tuan Puan menjadi saham besar di akhirat nanti. InsyaAllah.

"Erti Memberi Dengan Kasih Sayang"

Unit Kebajikan & Kaunseling (UKK)

Nisa' Johor

#NSKDR18

#NisaJohor

#NisaIskandarPuteri

#NisaMalaysia


Hati-hati Zaman Tular

Assalamualaikum dan selamat petang Isnin.

Apa khabar semua?

Dah berapa hari tak bersiaran.

Baru balik dari bercuti selama seminggu. Petang semalam bila sampai Johor, rasa penat sangat. Tapi sempat juga saya dan kawan-kawan singgah gerai pisang goreng kat taman sebelah. Beli juadah minum petang, saya pun belum mengisi perut lagi sejak naik bas dari KL paginya.

Bila sampai rumah, dah setel apa yang patut, tak lama lepas tu terus terlelap. Brownies tempahan pelanggan pun entah ke laut mana. Pagi-pagi tadi baru saya bertukang di dapur menyiapkan brownies. Alhamdulillah sempat disiapkan sebelum pukul 9 pagi.

Eh, sebenarnya saya nak kongsi apa yang saya perhatikan dan rasa pasca PRU 14 tempoh hari. Kalau uols semua perasan, banyak betul berita yang tersebar di media sosial kan? Tak kisah la berita tentang kerajaan baru Malaysia atau tentang pihak pembangkang.

Kredit gambar:
Wall Street Journal

Bahkan dari sebelum PRU 14 lagi, media sosial sangat hiruk-pikuk dengan macam-macam berita yang tiba-tiba keluar entah dari mana. Kalau tak selidik betul-betul, terutama yang tak terlibat secara langsung dalam kancah politik negara, memang akan mudah percaya dengan semua khabar angin yang disebarkan. Saya perhatikan benda ni berlaku dalam keluarga saya sendiri.

Kalau dulu, rakyat Sabah dan Sarawak je la yang mudah percaya khabar-khabar angin macam ni sebab kami jauh daripada tanah besar Semenanjung Malaysia. Maklumat yang kami dapat hanyalah melalui televisyen, arus berita perdana. Sekarang ni zaman tular, melalui whatsapp pun orang dah sebarkan khabar angin yang belum tentu kesahihannya. Petik hujung jari je dah sampai satu negara.

Betapa tenatnya penyakit memviralkan segala berita yang belum tentu sahih ni hinggakan bekas kerajaan Malaysia sebelum ni memperkenalkan
Akta Anti Berita Tidak Benar
.
Ya lah, bahaya bila berita yang ditularkan boleh mengancam keselamatan negara. Boleh kena penjara dan denda setengah juta tau kalau disabitkan kesalahan bawah akta ni.

Kepada uols yang banyak guna Facebook, Whatsapp, Instagram, rajin baca blog tu, berhati-hatilah ya bila nak sebarkan berita yang uols baca. Pastikan berita tersebut sahih dulu sebelum berkongsi. Bimbang kalau-kalau uols tergolong dalam penyebar fitnah.

Dosa besar tu.


Ke Taman Negara Pulau Kukup Lagi!

Hai assalamualaikum!

Berapa hari ni sibuk dengan tempahan dan kerja-kerja lain. Blog pun sempat blogwalking beberapa blog kat side bar tu je, tak sempat nak update blog sendiri. Lagi satu, sebab takde cerita sangat nak diceritakan. Hahaha!

Kali ni nak share trip saya dan housemates ke
Taman Negara Pulau Kukup
 bulan Oktober tahun lepas. Saya pernah share entri tentang Kukup pada tahun
2012
. Time tu saya pergi dengan housemates jugak. 5 tahun selepas tu, saya kembali lagi dengan housemates baru pulak. Hahaha!

Kami bertolak pagi-pagi dari rumah, mengambil masa lebih kurang 1 jam juga untuk sampai ke Jeti Kukup. Sampai kat jeti Kukup tu, sama macam 5 tahun lepas, untuk ke Pulau Kukup, kena naik bot dari sebelah tepi terminal feri utama. Bukan masuk kat dalam terminal tu tau. Kat belah tepi dia je. Kalau tak jumpa, boleh tanya orang kat situ. Biasanya, uncle yang handle bot untuk ke Pulau Kukup akan approcah kita dulu, senang kan?

Bot hari tu tak banyak, dalam 2 buah je kot. Masa pergi tu, saya dan housemates 3 orang je. 5 tahun lepas, saya pergi naik bot tambang pergi balik RM5 sahaja. Kali ni 3 orang pergi RM20 pergi balik. Bapak mahal??? Mungkin sebab kami tak ramai, dan sesuka hati dia saja lah nak letak harga. Sebab apa? Orang selepas kami yang pergi rega tambang dia lagi murah dari rega tambang kami. Dah kenapa kau? Haa...kalau korang pergi, dapatkan harga yang sepatutnya ok!

Jeti Pulau Kukup dari dalam bot

Dua orang budak yang gembira naik bot ke Pulau Kukup

Perjalanan ke Pulau Kukup mengambil masa tak sampai 15 minit pun. Sepanjang perjalanan tu, akan lalu kawasan sangkar ikan. Sama macam 5 tahun lepas lah. Balik dari Pulau Kukup, bot akan singgah di kawasan sangkar ikan tu nanti.

Harga tiket masuk Taman Negara Pulau Kukup termasuk GST

Bayaran untuk masuk ke Taman Negara Pulau Kukup adalah RM5.30 untuk rakyat Malaysia dan RM21.30 untuk rakyat asing bagi yang berumur 18 tahun ke atas. Untuk pelajar bawah 17 tahun, ada harga istimewa iaitu RM3.20 untuk rakyat Malaysia, dan RM10.60 untuk rakyat asing. Sama juga harganya bagi warga emas berumur 60 tahun ke atas. Bagi OKU dan kanak-kanak berumur 6 tahun ke bawah, harga tiket masuk adalah percuma. Dari jeti utama Pulau Kukup tu, ada jambatan yang menyambungkan jeti ke pulau. Maka bermulalah island trekking kami. Hihi.

Jambatan ke Taman Negara Pulau Kukup, Johor

Pulau Kukup masih sama macam dulu, tapi sekarang ni dah banyak binaan-binaan baru kat pulau tu. Binaan-binaan kayu yang saya percaya, mesti diperbuat daripada kayu bakau. Kan Pulau Kukup ni pulau hutan bakau tanpa penghuni kedua terbesar di dunia. Pulau ni luasnya 647 hektar dan dikelilingi 800 hektar tanah paya. Menjejakkan kaki ke sini, bermakna uols dah jejak penghujung benua asia tau!

Binaan-binaan baru di Taman Negara Johor, Pulau Kukup

Berjalan kaki sepanjang lebih kurang 600 meter ke hujung pulau, kami disajikan dengan pemandangan pelbagai spesies pokok bakau. Pokok-pokok bakau di sini dikembang-biakkan, sentiasa ada pertumbuhan anak pokok yang baru. Ada antara anak-anak pokok bakau di sini ditanam oleh orang-orang ternama, dan ada juga yang ditanam oleh pelajar-pelajar rombongan sekolah. Bila terjumpa pokok bakau yang ditanam oleh Almarhum Tengku Laksamana Johor, Tunku Abdul Jalil Ibnu Sultan Ibrahim, hati rasa sebak dan sayu. Al-Fatihah. Sepanjang perjalanan juga akan ada kata-kata motivasi menghiasi hutan ni.

We cannot change others, but when we change ourselves, we may end up changing the world...gituuuu

Pokok bakau ditanam Almarhum Tengku Laksmana Johor dan akar jangkang tertinggi di Pulau Kukup

Paling menarik perhatian kami adalah spesies Fiddler Crab atau kitorang namakan ketam sado yang sangat banyak kat pulau ni. Ketamnya kecil-kecil je, kalau ada rezeki jumpa yang saiz besar memang seronok. Menariknya, ketam jantan mempunya sebelah kepit ketam yang besar. Kepit sebelah lagi saiz biasa sahaja. Gambar dari henset memang tak jelas. Jenuh kami berlama-lama di hujung pulau tu sebab nak ambil shot paling jelas, tapi sangat susah. Ketam pulak kalau kita try mendekatkan henset, nanti dia lari laju-laju. Sorang pun tak ada DSLR. Hahaha! Saya share gambar dari google sahaja ya.

Sado ke tak sado? Hensem gilaaa!!! Kredit gambar:
The Best Crab 2018

Di hujung pulau tu, menara pemerhatinya masih utuh berdiri. Kat atas tu tak ada apa-apa pun, hanya tempat melihat kanopi pokok bakau dari atas. Lif tak ada ya, kena naik tangga ke atas. Bila dah puas ambil gambar kat atas, kami turun semula dan menapak balik ke jeti utama. Bot yang menyusuri Sungai Ular ke jeti utama Pulau Kukup tu tak beroperasi pulak pada hari tu. Kalau tak, boleh naik bot je ke jeti utama. Tapi saya pun tak pasti sama ada umumnya bot tersebut masih beroperasi atau tak. Lupa nak tanya kaunter.

Pemandangan dari atas Menara Pemerhati Pulau Kukup

Sampai jeti utama, kami dan pengunjung yang lain menunggu bot untuk membawa kami pulang ke jeti Kukup. Ramai pula yang balik sekali dengan kami. Singgah sebentar di sangkar ikan, tapi tak ada apa yang best sangat pun. Biasa-biasa je. Ada ikan sikit dan ada kedai cenderahati makanan-makanan laut. Lepas balik dari Kukup, kami menyinggah ke Tanjung Piai pula, just jalan sampai hujung dan duduk-duduk menghadap Laut China Selatan dan Pulai Kerimon, Indonesia.

Ha, uols bila lagi nak ke Pulau Kukup?


Kek Buah Kukus - Mudah-mudahan Menjadi

Assalamualaikum dan selamat hari Ahad.

Hari ni saya tak berapa sihat. Dua hari lepas tekak perit dan sakit. Nak telan air liur pun susah. Saya kan ada
tonsil
. Semalam sakit tekaknya reda sedikit, tapi disusuli dengan selsema, gatal tekak, batuk dan demam. Hari ni, masih selsema lagi dan panas sikit badan. Pagi tadi saya nak ke Klinik Kesihatan UTM, tapi ramai sangat orang bila dah sampai sana. Hari Ahad kan. Saya batalkan niat, petang nanti sikit lah saya ke klinik kalau sempat.

Balik dari klinik, saya beli bahan-bahan untuk buat kek buah. Teringin pula nak buat, boleh bawak balik kampung esok. Ini bukan kali pertama saya buat kek buah kukus. Sebelum ni pernah juga buat, tapi resepi yang lain. Kali ni saya cuba resepi dari kak
Yatie Memories
. Kek buah yang viral tahun lepas sebab mix fruitnya dimasak dalam karamel gula tu. Padahal tahun 2013 dah ada dah kek ni. Haha!

Saya try resepi ni sebab simple, tak payah pakai mixer, kecuali kalau nak pakai juga untuk pukul telur dan esen vanilla. Saya pakai blender je sebab kak
Azlita Masam Manis
 kata boleh guna blender yang bersih untuk mix telur dengan esen vanilla tu. Perghh, cantik gila kan kek buah kukus kak Ita tu.

Ok, jom tengok apa bahan-bahannya.

Bahan-bahan:

250 g butter @ seketul butter (saya guna Anchor salted)

350g gula pasir (saya pakai gula kastor sebab tu je yang ade kat rumah)

60ml air panas

500g buah-buahan campuran

3 biji telur gred A

350g tepung gandum*

1 sudu kecil cream of tartar*

2 sudu kecil soda bicarbonat*

1 sudu kecil serbuk buah pala/nutmeg*

1 sudu kecil esen vanila

Bahan-bahan kek buah kukus

Untuk serbuk buah pala, saya tak jumpa dekat kedai Maslee Ekspress Taman Teratai. Malas pulak nak pusing ke AEON or Giant. Jadi, saya beli je buah pala biji tu. Pak Cik Mat Gebu ada share cara nak pakai biji buah pala kat
SINI
. Saya belah biji buah pala tu, buang kulit luarnya dan parut untuk dapatkan serbuk buah pala. 1 biji tu boleh dapat lebih dari 1 sudu teh. Baunya sangat harum. Macam bau rempah kek lapis tu. Patut la kek yang pakai serbuk buah pala ni wangi.

Belah buah pala untuk ambil bijinya, parut untuk dapatkan serbuk buah pala

Cara-cara:

Masak gula hingga keperangan dan masukkan air panas perlahan-lahan. Sebatikan.

Masukkan butter sehingga cair kemudian masukkan buah-buahan campuran. Kacau sebati dan biarkan mendidih sebentar. Kemudian sejukkan.

Ayak bahan-bahan yang bertanda *. Masukkan ke dalam adunan mix fruits tadi sedikit demi sedikit menggunakan senduk kayu sehingga sebati.

Telur dan esen vanilla diblender sehingga berbuih dan masukkan ke dalam adunan kek. Gaul sebati menggunakan senduk kayu juga.

Alas loyang 8x8 dengan kertas baking. Sapukan butter keliling dan tuangkan adunan kek ke dalamnya.Tutup loyang dengan aluminium foil.

Kukus selama 4 jam untuk mendapat kelembapan yang diinginkan. (boleh juga dikukus 2 jam sahaja)

Sejukkan kemudian potong. (Pastikan kek benar-benar sejuk seeloknyer semalaman supaya kek dan buah tidak berderai dan padat ketika dipotong)

Cara buat karamel dan masak mix fruit dalam karamel

Masa buat karamel gula tu, sepatutnya dapatkan gula yang cair sepenuhnya, tapi sebab saya ni tak penyabar orangnya, saya da tergaul gula tu sampai jadi berketul. Saya belasah aje, masukkan air panas bila gula dah bertukar kaler aje. Hahaha! Korang pastikan betul-betul cair tau. Guna periuk yang besar sikit. Lepas dah mendidih tu, jangan lupa sejukkan bawah kipas. Hihi

Ayak dulu tepung, soda bikarbonat dengan serbuk buah pala sebelum memasukkannya ke dalam adunan kek yang dah suam

Telur saya blender je, then gaulkan dalam adunan kek buah tadi

Kak Yatie ada juga share tips untuk membuat Kek Buah Kukus yang menjadi:

Kukus 2 jam pertama guna api sederhana je dan 2 jam terakhir guna api kecil sahaja. Kalau nak tambah air pengukus, pastikan di tambah dengan air panas. Yatie isikan air hampir penuh di pengukus supaya tak perlu tambah air masa mengukus, sedang elok je.

Bila kek dah masak biarkan dalam 5 minit, barulah dibuka penutup kukusan. Lapkan air yang terdapat di atas permukaan aluminium foil dan kelilingnya. Lubangkan kecil sedikit di permukaan aluminium foil supaya wap panas keluar. Bila dah 10 minit barulah buka keseluruhan aluminium foil dan biarkan kek di pengukus sehingga sejuk. Jika kek di angkat dari pengukus terus bila dah masak, buah akan turun.

Potong kek bila betul-betul sejuk. Lebih baik di biarkan semalaman dalam tudung saji. Kek ni lebih sedap di makan selepas 2 hari. Bila dah semalaman lagilah sedap dan bertambah moist kek buah ni.

Haa, ni la rupa kek buahnya sebelum masuk ke dalam pengukus

Nanti petang sikit bila dah masak, kita tengok ya jadi ke tak jadi.

Doakan. Haha!


Kurta Moden KACAX - Pasti KACAK di Hari Raya

Assalamualaikum dan salam sejahtera!

Sedar tak sedar, dah lebih seminggu kita berpuasa. Tak sampai 3 minggu lagi nak raya pula. Sekejap je kan masa berlalu?

Dalam sekejap tak sekejap tu, uols dah ada baju raya ke belum? Ke masa saya tanya ni, uols baru teringat baju raya belum tempah! Ya Allah! Kalau jadi kat saya macam tu, dah tepuk dahi menangis bucu katil. Bukan tak boleh beli yang dah siap kat kedai, tapi susah nak jumpa yang memuaskan hati. Setiap tahun, mesti nak tempah dengan tailor ikut saiz badan. Ye lerr, orang kecik molek tapi rendah macam saya ni, kalau beli yang dah siap kat kedai, penyudahnya ke tailor jugakkkk, nak kena potong itu ini. Hahaha!

Kalau lelaki pulak, lebih senang beli baju dah siap kat kedai. Macam encik suami, beli yang dah siap lebih memudahkan dia. Kalau bagi dia kain pasang, suruh dia tempah kat tailor, lagi dua minggu nak raya baru dia hantar kang. Naya je baju tak siap-siap sampai malam raya. Hahaha! Sebab tu, dia lagi suka cari yang dah siap. Yang penting warna baju sedondon setiap kali raya.

Baju raya siap pakai menjadi pilihan lelaki di hari raya kan? Kredit gambar:
KACAX

Tahun ni tema baju raya kami purple pink. Magenta. Kain pasang saya, dah siap hantar ke tailor dua bulan lepas lagi. Baru petang semalam terserempak dengan tailor tu kat bazar ramadhan. Dia kata, minggu depan boleh ambil baju dah. Wah! Tak sabar!

Tu baju saya. Baju encik suami?

Baru beberapa hari lepas, lengkap baju raya kami. Hahaha! Tahun ni encik suami memilih untuk beraya dengan kurta. Itu pun setelah puas saya membelek instagram sebab nak cari baju raya lelaki. Belek punya belek, terjumpa instagram
@kacax_official
. Instagram salah sebuah butik lelaki yang menjual kurta moden. Bila tunjuk gambar kat encik suami, dia terus jatuh suka dengan rekaan kurtanya yang terkini, kemas dan smart. Apa lagi, saya suruh dia pilih design mana yang dia nak, kemudian saya sendiri pergi ke butik KACAX yang letaknya di Plaza Angsana, Johor Bahru aje.

Butik KACAX, Plaza Angsana, Johor Bahru

Butik KACAX ni kat Level 3, berhadapan dengan kedai buku BADAN tu. Bila masuk je butik, terus rambang mata tengok betapa banyaknya design dan pilihan warna kurta kat butik ni. Terus lupa diri sekejap dengan pilihan encik suami. Semua kurta saya belek. Macam saya pulak yang nak pakai bajunya. Hahaha!

Merasa material baju kurta moden di Butik KACAX, Plaza Angsana, JB

Jahitan kemas kurta di Butik KACAX, Plaza Angsana, JB

Apa yang saya suka adalah kualiti kain dan jahitannya. Bagi yang nak cari
baju lelaki material berkualiti
, memang saya rekemen butik KACAX ni. Kainnya dari variasi cotton sampai la ke denim, rasa sejuk aje kat kulit, apatah lagi kalau dipakai kat badan. Mesti selesa dari pagi sampai ke petang beraya satu kampung. Eh!

Pilihan encik suami adalah Kurta Vero Teluk Belanga dari kain denim yang lembut. Saya nampak aje design tu, terus ambil warna yang sama dengan baju raya saya. Hah, senang!

Ha, nak yang mana encik suami? Kot-kot la nak tukar pilihan, tak pun, menambah lagi sehelai dua. Hahaha!

Setiap design kat butik KACAX datang dengan 10 warna yang berbeza. Dari warna-warna garang sampai la warna-warna pastel. Lagi best, butik KACAX ni jugak ada pilihan kurta kanak-kanak dari saiz 1 sampai 9. Kalau ada anak bujang comel-comel, boleh lah terus beli baju sedondon dengan ayahnye, ye tak? Tak payah pening-pening lagi nak fikir pasal baju raya lepas tu. Zupp zappp, sambar dua tiga helai, terus pergi kaunter buat bayaran.

Pilihan kurta kanak-kanak di Butik KACAX, Plaza Angsana, JB

Oh, butik KACAX ada bagi diskaun 20% juga untuk pembelian offline dan online sehingga 10 Jun 2018, pukul 11.59 malam. Caranya, hanya tunjukkan screenshot promo code "
BG04KACAX
" dari entri blog ni atau kat mana-mana yang uols nampak promo code ni, semasa membayar di kaunter kalau uols membeli-belah terus di butik KACAX. Kalau uols jauh nun di sana, boleh juga guna promo code dengan membeli-belah secara online melalui whatsapp link
http://www.wasap.my/60197351037/BG04KACAX
.

Berbaloi-baloi kan?

Tak tipu tau, rambang mata nak pilih design kurta kat Butik KACAX, Plaza Angsana, JB

Rezeki kami, owner KACAX yang sangat peramah, Encik Nik dan Puan Jamilah, ada di butik malam tu, boleh lah bertunafoto selepas membeli-belah.

Jadi apa lagi, penduduk sekitar JB boleh berkunjung ke Butik KACAX di:

Butik KACAX

L3.41, Level 3,

Plaza Angsana,

Johor Bahru

(Berdekatan kedai buku Badan)

Like dan follow

FB :
www.facebook.com/KACAXORIGINAL

IG:
www.instagram.com/kacak_official

Promo Code Diskaun 20%

BG04KACAX

atau whatsapp terus:

http://www.wasap.my/60197351037/BG04KACAX

P/S: Macam mana agaknya rupa encik suami pakai Kurta KACAX ni ya? Jeng jeng jenggg. Tunggu...nanti kita update! Hihi


La Gourmet Desserts, JB

Assalamualaikum dan salam sejahtera.

Saya da beberapa hari lepas pergi, baru hari ni nak update pasal ni. Hahaha. Saja nak bagi uols terliur tengok makanan pada siang hari bulan Ramadhan ni. :p

Snow White Green Tea & Black Pearls @ La Gourmet Desserts, JB

Ok, alkisahnya begini. Lepas selesai misi mencari
Kurta KACAX
 hari Selasa tu, saya dan housemate pergi mengisi perut. Masa tu dah pukul 9 lebih malam. Saya kan baru je sampai dari Sarawak dan KL lepas Maghrib hari tu. Sempat telan roti Gardenia dengan air masak aje. Kurma dapat percuma dari Stesyen Minyak PETRON Skudai. Mesti staff kat kaunter tu perasan saya baru turun dari bas ekspress dan menarik beg troli. Muka macam musafir dalam perjalanan jauh agaknya kan. Hahaha.

Bila sampai Skudai malam tu, kami terus ke Plaza Angsana, JB untuk ke butik KACAX. Lepas dah jumpa kurta yang diidamkan, barulah keluar soalan "nak makan tak?" Sebab semua pun tak berbuka dengan proper. Housemates saya pun memasing kena bergegas nak ambil saya masa berbuka tu sebab saya sampai betul-betul lepas Maghrib. Kesian diorang buka karipap pun tak habis cerna lagi. Mekasihhh uols!

Maka, housemate mencadangkan untuk makan bingsoo. Bingsoo ni sejenis macam ais kepal jugak. Tapi perisanya lebih kepada perisa buah-buahan. Kenal nama bingsoo ni dari K-Fry sebab pernah makan bingsoo Green Tea dia yang sedap amat. Rupanya ada lagi bingsoo kat kedai lain. Haa, tau tak?

Mango Bingsoo kemain tinggi @ La Gourmet Desserts, Taman Pelangi, JB

La Gourmet Desserts nama restorannya. Kami pergi ke cawangannya di Taman Pelangi, JB. Restoran ni ada juga di Taman Mount Austin, JB.

Tapi restoran ni bukan jual desserts je tau. Western food pun ada. Saya yang kelaparan ni, takkanlah nak makan bingsoo je kan. Maka, saya order lah Mushroom Spaghetti dan Snow White Grean Tea and Black Pearls. Haa, classss kau jah! Nama kemain comel lagi. Housemates pulak order Kiwi, Honeydew & Mango Bingsoo masing-masing. Eh, saya pulak yang tak order bingsoo. Hahaha.

Mushroom Spaghetti @ La Gourmet Desserts, JB

Haa, ni la yang kami order, saya punya paling special kan? :p

Alhamdulillah, sedap makanan kat sini. Saya tak sempat pula ambil gambar depan kedainya sebab dah kelaparan sangat. Kat depan kedai ada tulis, No Pork, No Lard & No Alcohol. Jadi, jangan risau ya. Kalau uols nak try, ha..boleh lah datang ke La Gourmet Desserts, JB ni nanti!

FB:

La Gourmet Desserts, JB

Alamat:
 11, Jalan Kuning 2, Taman Pelangi, 80400 Johor Bahru, Johor

Tel:
 07-336 1911

Opening hours:

Sunday 1PM–1:30AM

Monday 3PM–1AM

Tuesday 3PM–1AM

Wednesday 3PM–1AM

Thursday 3PM–1:30AM

Friday Closed

Saturday 1PM–1:30AM


LAUREL ke YANNY?

Assalamualaikum dan salam sejahtera.

Kredit gambar:
Snopes

Haa. Beberapa hari ni viral di Facebook tentang video yang mengeluarkan perkataan
LAUREL @ YANNY
?

Uols ade tengok tak video tu?

Kalau belum lagi, meh tengok kat bawah ni:

Cuba uols bagitahu, uols dengar perkataan LAUREL ke YANNY? Hahaha!

Saya masa mula-mula tengok video tu dulu, saya dengar perkataan YANNY. Sampai ke sudah saya ulang, tak dengar langsung perkataan LAUREL. Macam mana la yang komen tu boleh dengar perkataan LAUREL.

Kemudian beberapa hari lepas, saya ternampak lagi video tu kat timeline. Saya cuba mainkan lagi dan dekatkan handphone pada telinga.

LAUREL.

Suara yang sangat perlahan dan dalam. Kalau first time dengar, rasa seram. Betul, saya dengar LAUREL pulak! Kemudian saya jauhkan handphone. YANNY! Dekatkan, LAUREL. Jauhkan, YANNY. Dekatkan balik, YAUREL. Eh! Hahaha.

Kenapa boleh jadi macam tu ya? Kenapa ada yang hanya mendengar perkataan YANNY, dan ada yang hanya boleh mendengar perkataan LAUREL? Malah ada juga yang boleh mendengar kedua-duanya.

Suara Jay Aubrey Jones

Suara tersebut sebenarnya milik pelakon Jay Aubrey Jones, rakaman untuk Vocabulary.com pada tahun 2017. Dan disebabkan video tentang LAUREL vs YANNY ni  jadi viral, CNN siap temubual dia untuk tahu apa sebenarnya yang dia sebut masa rakaman tu.

Dari klip video temubual oleh
CNN
, Jones ada terangkan kenapa sesetengah orang mendengar perkataan LAUREL (yang betul), dan kenapa ada yang mendengar perkataan YANNY. Semuanya bergantung kepada frekuensi peranti yang memainkan rakaman suara tu. Kualiti rakaman tu dah memang rendah, bila kita dengar dari peranti yang berbeza, akan wujud kekeliruan.

Facebook Page
Public Health Malaysia (PHM)
 pun ada viralkan video ni dengan penjelasan.

Kecelaruan audio itu dikatakan berlaku atas beberapa faktor seperti kualiti audio yang digunakan, sensitiviti pendengaran dan bagaimana minda menterjemah sesuatu bunyi.

Apa yang dianggap dan disangka oleh setiap individu, serta frequensi audio juga digariskan sebagai faktor penyebab kecelaruan audio berkenaan. Infomasi akustik yang membuatkan seseorang individu mendengar Yanny adalah frequensi yang lebih tinggi berbanding informasi akustik Laurel.

Haa. Gitu! Yang penting, perkataan sebenarnya adalah LAUREL.


Nasi McD - Nasi Lemak atau Nasi Ayam?

Nasi McD dan Iced Latte untuk sarapan pagi

Assalamualaikum dan salam sejahtera.

Haaa...nasi lemak ke nasi ayam sebenarnya? Haha!

Alkisahnya pagi tadi, saya dan housemate mencari tempat untuk sarapan sementara tunggu waktu delivery tengahari. Mulanya kami nak ke Restoran Cik Ani, tapi tutup pulak. Lalu, saya melontarkan soalan kepada housemate.

"Dah pernah makan Nasi Lemak McD?"

"Belum. Jom!"

Jadi, kami pun terus singgah McD untuk sarapan. Ni first time saya masuk McD untuk beli makanan sendiri sejak
MyCARE Malaysia
 mengisytiharkan pemberhentian boikot ke atas McD Malaysia. Beberapa hari lepas, adik kat Shah Alam yang belanja sarapan pagi kat McD. Kita ikut aje. Hihihi. Masa tu adik nak makan la Nasi Lemak McD ni. Tapi belum siap lagi time tu. Pukul 11 baru siap katanya. Jadi, takde rezeki lah kami nak rasa Nasi Lemak McD masa tu.

Maka, pagi tadi saya dan housemate mencuba pula rezeki di McD Skudai. Kami order Nasi McD. Takde pulak perkataan "lemak" dekat menu dia. Nasinya disertakan dengan sambal dan salad. Ada tiga variasi, Nasi McD dengan telur rebus, Nasi McD dengan ayam goreng dan Nasi McD dengan ayam goreng serta telur rebus.

Variasi Nasi McD. Kredit gambar: McD Malaysia

Saya dan housemate order Nasi McD dengan ayam goreng. Minuman kami pun sama, Iced Latte tanpa gula. Hahaha! Nasi McD dekat McD Skudai ni dihidangkan di dalam kotak makanan khas, bukan dalam pinggan macam dalam gambar tu ya. Tak tahu la kalau tempat lain macam mana.

Nasi McD

Pendapat saya, Nasi McD ni bukan nasi lemak.

Housemate saya pun, sejurus selepas menyuap nasi ni ke dalam mulut, terus kata, "nasi ayam!"

Ya, rasanya seperti nasi ayam. Tapi dihidangkan dengan sambal. Sambalnya manis dan masam. Tak pedas. Macam pelik sikit combination nasi ayam dengan sambal tu, tapi ok lah. Ayam goreng McD macam biasalah, sedap rangup nyum nyum. Kalau uols nak nasi lemak fast food, boleh cuba
Nasi MarryBrown
. Itu barulah nasi lemak! Hihihi.

Bagi yang dah pernah mencuba Nasi McD, apa pendapat uols?


Pengalaman Bercuti ke Jogjakarta - Hari Pertama

Assalamualaikum dan salam sejahtera.

Beberapa hari ni teragak-agak nak menulis sebab rasa macam nak share pengalaman bercuti di Jogjakarta bulan November tahun lepas. Tapi, rasa macam malas juga nak share sebab memorinya da tak berapa kuat. Banyak maklumat penting macam harga tiket masuk tempat tertentu dan harga-harga lain yang saya dah lupa. Jadi, saya share apa yang kami buat je lah ya. Mana yang saya ingat harganya, saya akan mention. Hihi.

Saya pergi ke Jogja pada 11 November tahun 2017 yang lepas bersama encik suami, dan lagi 10 orang ahli trip yang lain. Ramai kan? 12 orang jumlah kami, termasuk abang ipar saya dan dua pupu encik suami. Yang lain-lain tu semua kawan-kawan encik suami je, sama ada yang dah lama kenal mahupun yang kenal dekat instagram saja. Encik suami ajak-ajak je, semua on. Hihihi. Sepatutnya blogger
Ryo Azhar
 pun join sekali, tapi dia tak dapat cuti pulakkk pada tarikh kami pergi tu. Erm erm erm.

Wajah-wajah ceria sebelum dan selepas naik flight...hahaha

Efa Nur Travel & Tours Sdn Bhd...adui, gambar pun kabur aje..haha!

Oh, ya, kami gunakan tour agent untuk bercuti di Jogja,
Efa Nur Travel & Tours
 namanya, dari Malaysia. Trip kami adalah trip pertama kali yang Efa buat ke Jogja. Sebelum-sebelum ni dia pernah buat ke tempat lain juga di Indonesia. Kami bertolak dari Malaysia pada pukul 12 lebih tengahari dari KLIA2, tiba di Solo pada pukul 2.45 petang waktu Malaysia. Kami mendarat di Adi Soemarmo Airport, Solo, bukan di Jogkakarta. Sebab ape? Tour agent kami yang beli tiket tu. Hahaha. Mungkin tiket turun ke Solo lagi murah dari turun di Jogja untuk tarikh kami.

Adi Soemarmo Airport, Solo, Indonesia

Masa kami sampai tu, hujan sangat lebat. Agak lambat juga kami nak bergerak dari airport ke destinasi seterusnya. Kena tunggu hujan berhenti. Van yang supir kami bawak adalah van 15 tempat duduk termasuk pemandu. Ha, panjang ke tak van ni? Siap ada 2 pintu kat bahagian penumpang. Memang tak pernah jumpa kat Malaysia, tapi saya takde ambil pulak gambarnya. Hahaha. Nama supir jangan tanya ya, saya dah tak ingat! Teruk nau!

Wefie kejap sementara tunggu hujan reda

Perjalanan dari Solo ke Jogjakarta mengambil masa lebih dari 2 jam juga. Trafiknya lebih kurang sama macam dekat Lombok, jammed lah jugak sikit. Adegan hon pun ada. Paling special bila terdengar hon bas "om telelet om". Hihihi. Bandarnya memang pesat membangun. Tak mustahil orang Indonesia ni kaya-kaya, sebab ternampak satu kedai emas yang sangat ramai orang kat dalam tu. Ehhh.

Toko Mas Semar Nusantara, Indonesia

Destinasi pertama kami adalah kedai makan. Baleroso namanya. Menu utama dia adalah Gurame Bakar. Gurame ni dalam bahasa Malaysia adalah ikan bawal. Hihihi. Ada pakej untuk makan beramai-ramai, ada juga menu individu kalau nak. Kami ambil pakej sebab lebih berpatutan dan boleh rasa macam-macam makanan. Sementara tunggu makanan sampai, kami solat dulu di musholla yang disediakan di restoran tu.

Gurame bakar di Restoran Baleroso..sedap makanannya.

Selepas makan, kami dibawa oleh supir ke Hutan Pinus Pengger, di Pergunungan Kidul. Hutan ni adalah hutan pokok pine, ada banyak tempat menarik untuk bergambar, yang dibina dari ranting dan dahan pokok pine. Bayaran masuk sebenarnya percuma, tapi mereka menggalakkan sumbangan minimum 2.500 rph. Untuk ambil gambar di lokasi istimewa di sini, kena ambil nombor giliran ya, sebab pengunjung sangatlah ramai. Nombor dia dari 1 sampai 20 je kebanyakan lokasi. Jangan terkejut kalau nombor orang yang sedang ambil gambar kat depan uols tu nombor 6, tapi uols tengah pegang nombor 2. Sebabnye uols boleh posing infinity jumlah gambar dengan bantuan jurugambar khas mereka. Ambil lah gambar sampai puas, tapi jangan lupa orang lain tengah menunggu. Hihihi.

Saya, encik suami, dua pupu suami, abang ipar

Binaan istimewa dari dahan dan ranting pokok pine

Binaan berbentuk tangan yang menadah ke atas, ramai kan tunggu turn? Haha..kami tak posing kat sini

Gambar paling cantik 2017..ehhhh

Gambar yang dah siap diambil, diorang akan transfer dari laptop ke andoid phone. Tak pasti pula kalau boleh transfer ke pendrive. 1 keping gambar yang korang pilih, harganya dalam 4.000 rph. Jadi, pandai-pandailah ya pilih gambar paling elok. Kalau ambil semua posing uols time bergambar tadi, rabak jugak poket. Hihihi.

Lepas beberapa jam kami kat situ, kami pun gerak balik ke homestay. Sempat pula singgah makan sekejap dekat Warung Bakmi Jowo Mbah Gito. Nama je warung, tapi besar betul restorannya. Orang pun sangat ramai, tapi servis tak berapa ok. Makanan lambat sampai. Lama gila kami tunggu, padahal semua dah kepenatan. Sabar je lah. Nasib baik ada persembahan tradisional untuk pengunjung yang datang ke restoran, boleh la reda sikit ketidaksabaran tu. Haha!

Warung Bakmi Jowo Mbah Gito, Kota Gede

Usai makan, kami pun balik ke homestay. Kami tinggal di Rumah Roso Homestay tak jauh dari Malioboro. Malam-malam, dah gelap. Tak banyak gambar dapat ambil. Tunggu siang esok hari kedua lah ya, saya share gambar homestay nya.

No stupid people >_<

Ok, jumpa lagi!

Entri Seterusnya:

Hari Kedua


Pengalaman Bercuti ke Jogjakarta - Hari Terakhir

Entri Sebelumnya:

Hari Pertama

Hari Kedua

Hari Ketiga

Assalamualaikum dan selamat hari Khamis!

Macam mana PRU-14? Hihihi. Walau apa pun keputusannya, semoga kerajaan baru yang dipilih oleh rakyat Malaysia menjalankan tanggungjawabnya ke atas negara dan sekalian rakyat yang telah memilih. Berat amanah yang dipikul sebagai pemimpin tu. Semoga yang telah terpilih menjadi pemimpin yang berwibawa dan berjiwa rakyat. Ameen.

Ok, hari ni saya nak kongsikan pengalaman hari terakhir bercuti di Jogja bulan November tahun lepas. Flight kami sebelah petang, jadi pagi ni kami keluar ke Pasar Beringharjo. Pasar ni lebih kurang macam Pekan Rabu kat Malaysia. Pusat perniagaan aneka barangan tempatan terutamanya pakaian. Kami naik Grab, sampai di pasar, pasarnya belum bukak lagi.

Pusat perbelanjaan Beringharjo, tak jauh dari Malioboro

Jadi, kami pun berjalan-jalan sahaja di kawasan sekitar pasar tu. Nak cari sarapan pagi, tapi tak ada gerai yang menyediakan makanan yang kami nak. Kebanyakannya Nasi Padang dan bakmi serta bakso saje. Pusing-pusing lah kami area tu, ambil gambar sekeping dua. Bila da nak balik, kami cek balik dalam pasar, ade beberapa kedai yang dah start bukak.

Kami beli palazo dan seluar yang diperbuat daripada kain batik. Mula-mula Fahreen aje yang nak beli seluar untuk kakaknye. Hujung-hujung, kami semua pun ikut membeli sebab harganya yang murah. Saya tak ambil pula gambar kami membeli-belah seluar tu. Hahaha! Tapi uols boleh tengok gambar berikutnya, Fahreen yang berbaju tshirt kuning, berseluar batik. Haa, gitu la fesyen seluarnya.

Wefie dulu sebab tak ada idea nak ke mana

Lepas membeli seluar, kami balik semula ke homestay naik Grab. Sampai homestay, semua dah lapar sebab belum makan apa-apa lagi. Encik suami ajak semua makan dekat warung area Alun Kidul. Nama warung ni Nasi Kuning Bu Yuli ALKID. ALKID tu singkatann untuk Alun Kidul. Hihi. Ramai juga pengunjungnya. Stail makan duduk bersila je atas lantai yang dihampar tikar. Menu yang kami order, mestilah yang related dengan nama warungnya. Nasi Kuning dan juga Lontong Opor.

Nasi Kuningnya tu macam nasi lemak kuning tu ha. Atau nasi minyak. Disertakan dengan ayam goreng, sambal tempe, kacang dan keropok. Kat Indonesia, almost all menu ada keropok. Dalam pinggan lontong pun ada keropok. Lontong opor dia macam lontong kuah lodeh kita, tapi kuah dia lain sikit rasanya. Kalau uols datang ke area sini, wajib cuba ya!

Sarapan pagi di Nasi Kuning Bu Yuli ALKID, Jogjakarta

Lepas dah siap breakfast, kami balik semula ke homestay. Bersiap-siap apa yang patut dan setelkan segala yang perlu sebelum berangkat ke lapangan terbang. Sesambil menunggu, Mie pelawa semua makan Bakpia Premium Durian yang dia beli. Ha, kan saya dah janji nak share gambar bakpia. Gini la rupanya. Sedap sangattttttttttttttt tau! Kulitnya yang harum dan intinya yang tebal, berasa duriannya. Serius tak rugi beli. Kalau uols ke Jogjakarta, memang kena beli ole-ole ni.

Bakpia Premium Durian, Bakpia Pathok 25, Jogjakarta

Dalam tengahari, supir sampai di homestay. Kami pun bertolak ke Adi Soemarmo Airport. Bila sampai kat airport, kami ambil gambar beramai-ramai. Then tunggu ahli group yang kena check in luggage. Kami ingatkan kalau kami dah check in, tak perlu dah nak ke kaunter check in. Tapi kami silap. Bila kami da nak masuk gate berlepas, pegawai kat situ suruh
sahkan boarding pass kami kat kaunter Air Asia
. Haaaaaaaaaa? Semua kelam kabut turun balik sebab hampir semua tak pergi pun kaunter tadi. Nasib baik sekejap je nak sahkan. Kalau tak, naya la semua kena tinggal flight. Hahaha! Uols yang nak pergi Jogja, take note ya benda ni.

Group photo @ Lapangan Terbang Adi Soemarmo, berdiri dari kiri: Amin, Ejoy, Ejam, Faer, Angah Shah, Encik Suami, Epul, Abg Mie, Ain, Mie, saya. Duduk: Fahreen

Alhamdulillah, kami sampai Malaysia dengan selamat. Seronok betul bercuti dengan ahli group tour ni. Mula-mula sampai KLIA2 hari tu, rasa takut je tak boleh nak masuk dengan diorang. Sebab saya ni kan wanita Melayu terakhir. Wakakaka. Diorang sampai hari tu pun kebanyakannya bertshirt hitam aje. Macam ahli kongsi gelap pulak. Seriau tau. Bila dah start bercakap kat Jogja, rupa-rupanya semua perangai gila-gila aje. Hihihi.

Sampai Malaysia, rindu gila makanan Malaysia. Mana tak nya, kat sana kalau kita pergi mana-mana kedai makan, menu dia memang tak banyak variasi. Lebih kurang aje semua tempat. Pilihan air pun tak sampai 10. Bersyukurlah jadi rakyat Malaysia yang kaya dengan pelbagai jenis makanan. Alhamdulillah.

Sampai Malaysia, cari aiskrim Green Tea FamilyMart terus. Hahaha!

Nak repeat Jogja tak?

Insya'Allah satu hari nanti nak pergi lagi cover tempat lain yang belum sempat pergi. :)

Ok, dah habis kisah kat Jogjakarta. Terima kasih semua sudi baca!


Pengalaman Bercuti ke Jogjakarta - Hari Kedua

Entri Sebelum:

Hari Pertama

Hai, assalamualaikum!

Saya dah janji kan nak share gambar homestay pada hari kedua?

Haaaa. Ni gambarnya.

Rumah Roso Homestay, Jogjakarta

Rumah Roso
 ni menyediakan pelbagai jenis bilik, dengan kemudahan bilik air peribadi dan kongsi, wifi, dapur, tv kongsi, tempat bersantai, tempat jemur baju hahaha. Pekerja-pekerjanya muslim, kalau malam-malam, diorang akan pasang ayat al-Quran kat ruang penyambut tetamu tu. Di Rumah Roso ni, sarapan pagi juga disediakan tapi bukan jenis macam kat hotel tau. Menu dia 1 jenis je setiap hari. So, kita hanya boleh makan apa yang disediakan. Contohnya, macam gambar kat bawah ni.

Sarapan pagi adalah nasi putih berlauk yang simple

Ok, hari kedua ni kami ke
Goa Pindul
 pagi-pagi. Di Goa Pindul, aktiviti utamanya adalah cave tubing. Untuk masuk dan join aktiviti ni, harganya adalah 50.000 rph untuk pelancong asing. Pengunjung akan dibawa menyelusuri sungai masuk ke dalam gua dengan menggunakan tayar besar yang terapung atas air. Goa Pindul memiliki panjang sekitar 350 m, lebar hingga 5 m, jarak permukaan air dengan atap gua 4 m, dan kedalaman air sekitar 5-12 m. Air sungainya yang tenang membolehkan pengunjung dari kalangan kanak-kanak hingga wanita hamil pun join aktiviti ni. Saya dan Ain tak naik sebab Ain uzur. Tak selesa pula nanti kalau basah kan.

Cave tubing di Goa Pindul, Jogjakarta

Sementara menunggu encik suami dan kawan-kawan meneroka gua, kami duduk-duduk je area depan kaunter tiket masuk ke Goa Pindul tu. Ada kedai-kedai kat depan tu, boleh lah minum-minum dan makan sekejap alas perut. Area depan sungai tu pun boleh ambil gambar apa yang patut untuk dijadikan kenangan.

Goa Pindul, Jogjakarta

Dah smpai Indonesia, kena la lepaskan rindu pada Teh Botol Sosro kan

Bila yang masuk gua dah balik, kami semua gelak besar. Masing-masing dah gelap terbakar kulitnya. Tapi muka semua orang seronok aje, mesti best pengalaman diorang masuk ke dalam gua tu. Encik suami cakap, ada air terjun lagi kat dalam kawasan cave tubing. Wahh! Menarik!

Lepas semua dah bersihkan diri, kami bertolak pula ke Timang Beach. Dalam perjalanan, supir bawa kami ke kedai topup untuk beli kad sim SIMPATI. Kad sim ni sangat berpatutan kalau uols nak pakai data dan update media sosial sepanjang perjalanan.

Kemain semua pakai SIMPATI

Sampai kat Timang Beach, kena tunggu jeep yang akan bawak kami ke tempat gondola. Kami decide untuk makan dulu di Pak Sis Lobster Timang Beach. Makan lobster uolsss, kat Malaysia memang tak pernah makan. Hahaha! Kat restoran ni, kita boleh pilih pakej juga, sama ada nak set lobster sahaja atau set yang ada ikan bawal sekali. Kami pilih set yang ada ikan bawal, harganya 600.000 rph untuk 5 - 6 orang makan. Lobsternya ada dalam 6 ekor, dibahagi kepada dua jenis masakan, dibakar atau dimasak sambal. Sedap gilaaaaaaaaaaaaaa lobster masak sambal dia!! Rasanya sangat fresh, dan baik untuk orang yang ada alahan. Hahaha!

Kedai Lobster Pak Sis Timang Beach...sedap gilaaaa!

Lepas makan, kami tunggu jeep lagi. Drag banyak masa kat situ sebab perjalanan ke tempat gondola agak jauh juga. Dalam 15 - 20 minit dari restoran depan ni. Perjalanan naik jeep ke tempat gondola dikenakan harga 350.000 rph pergi balik dan boleh memuatkan sehingga 5 - 6 orang. Jalan dia sangat berliku-liku dan mencabar ya. Pegang kuat-kuat ape je yang ada dalam jeep tu. Hahaha.

Sempat group photo dulu sementara tunggu jeep

Jeep yang kami naik untuk ke tempat gondola, ada juga ojek @ motor, tapi kami kan ramai gila

Amboi, team
LuigizCollection
 pocket tee ni..sempat juga kan. Hahaha!

Nafas yang sesak masa naik jeep tadi akhirnya menjadi tenang bila nampak destinasi yang dituju. Aduhai, perasaan masa tu memang rasa terharu sangat tengok keindahan alam ciptaan Allah. Laut lepas membiru yang berombak, bunyi deruan angin dan pemandangan Timang Beach kat depan mata. Masya Allah. Cantik sangat! Rugi lah kalau dah sampai sini, tak naik gondola ke seberang laut.

Welcome to Gondola Timang Beach for Runningman. Gituuu!

Timang Beach, Jogjakarta

Untuk naik gondola, harganya adalah 200.000 rph pergi balik, tapi kalau tak berani naik gondola, ada juga jambatan gantung yang harganya 100.000 rph pergi balik. Bila da pilih salah satu, tak boleh tukar masa nak balik semula ke tebing sini ya. Sebab ia dari pengusaha yang berbeza. Saya pilih naik gondola, dan naik berdua dengan Ain sebab dia tak berani naik seorang diri. Hahaha. Bila da naik tu, orang duduk depan akan lebih terasa goyangnya tali yang menarik gondola tu. Orang duduk belakang memang rileks je. Saya dah rasa dua-dua. Haha.

Pengalaman naik gondola Timang Beach, terjerit-jerit kecil ok

Jambatan gantung, Timang Beach, Jogjakarta..seram ke tak seram?

Gondola ni dulu asalnya adalah kenderaan yang digunakan oleh nelayan untuk ke seberang laut, demi mencari seekor dua lobster. Pakcik yang menarik gondola tu adalah orang yang turun berenang ke dalam laut untuk bina gondola ni. Perghh, hebat kan diorang ni? Lama-lama ia menjadi tarikan pelancong dan siap masuk dalam rancangan realiti TV Korea, Runningman. Bendera Runningman pun ada lagi dekat gondola tu. Hihi.

Group photo di seberang Timang Beach

Pemandangan dari seberang Timang Beach

Ambil gambar kat sign Timang is a must..yang naik gondola je boleh bergambar kat sini

Lama juga kami luangkan masa dekat sini sebelum bergerak balik ke homestay. Sebelah malamnya, kami buat aktiviti sendiri tanpa supir. Kami naik Grab ke pasar Malioboro. Lalu kawasan Alun-alun Kidul, tempat kereta berhias dengan lampu lip lap. Tapi kami tak naik pun kereta tu. Just lalu je.

Kereta berhias lampu Alun-alun Kidul, Jogjakarta

Kami makan malam dulu di salah sebuah kedai makan yang sangat banyak sepanjang jalan Malioboro tu. Orang kata, kalau datang Jogja, kena cuba makanan popularnya, Nasi Gudeg. Nasi berlaukkan nangka, telur rebus, sambal kulit sapi dan ayam masak kunyit, disebut Nasi Gudeg Komplit. Haaa, gitu. Rasa gudeg atau nangka yang masam-masam manis tu macam tak berapa kena dengan tekak saya. Tapi, uols boleh cuba tau kalau datang ke Jogja. Wajib!

Nasi Gudeg Komplit

Lepas makan, kami berjalan-jalan sekitar pasar Malioboro, survey barang cenderahati yang boleh dibawa balik. Ain pulak ajak kami semua ke kedai
Bakpia Pathok 25
, kedai ole-oleh khas Jogja berupa makanan Jogja. Bakpia ni kuih berinti, katanya berasal dari China yang disebut Kuih Kacang Hijau. Rasanya sangat sedap, kita boleh rasa dulu mana-mana perisa, baru beli. Saya sangat sukakan yang berinti kacang hijau, bakpia Maju gelarannya. Dalam sekotak tu ada lebih kurang 15-20 biji bakpia, boleh juga dicampur-campur perisanya. Harganya 40.000 rph sekotak untuk bakpia kering yang boleh tahan sehingga 10 hari. Untuk bakpia premium yang berinti tebal dan berkulit basah, harganya 55.000 rph, boleh tahan sehingga 4 hari sahaja. Kami order siap-siap untuk pihak kedai tu hantar ke homestay pada malam hari sebelum kami pulang ke Malaysia.

Bakpia Pathok 25, gambar bakpianya nanti saya kongsikan dalam entri hari keempat  ya!

Bila dah penat, kami pun balik semula ke homestay.

Jumpa lagi hari ketiga ya!

Entri Seterusnya:

Hari Ketiga


Pengalaman Bercuti ke Jogjakarta - Hari Ketiga

Entri Sebelum:

Hari Pertama

Hari Kedua

Assalamualaikum!

Hah, dah mengundi ke belum?

Kalau belum, cepat-cepat la pergi pusat mengundi. Jalankan kewajipan sebagai rakyat Malaysia yang layak mengundi. Masa entri ni published, mungkin saya sedang berbaris nak mengundi kat Kedah. Hihihi.

Semua da bersedia nak mengharungi hari ketiga di Jogjakarta XD

Hari ni saya nak sambung kisah bercuti di Jogja. Macam hari sebelumnya, kami sarapan pagi di homestay. Pagi ni, menunya nasi goreng. Sedap juga tapi portion sikit sangat. Sebab tu la ada di kalangan kawan-kawan encik suami keluar cari sarapan kat luar juga pagi-pagi. Hihihi.

Sarapan pagi nasi goreng Rumah Roso Homestay

Lepas sarapan, kami ke
Candi Borobudur
. Tapi saya ada gambar kat luar je tau. Sebab saya tak join masuk ke dalam. Masa sampai kat sini, uols kena bertahan dengan kerenah peniaga yang akan mengerumuni uols untuk menjual barang-barang diorang. Jangan marah ya, cakap je tak nak walaupun diorang kejar sampai lubang cacing. Haha. Lama-lama diorang akan beredar juga.

Peta Borobudur dan pintu masuk ke kawasan candi

Budak-budak yang masuk Candi Borobudur...kemain posing masing-masing kan. Hahaha! Kredit gambar:
Faer

Tiket masuk ke candi untuk pelancong asing adalah 20 USD. Kalau uols pelajar dan bawak kad pelajar, uols boleh dapat 50% diskaun. Candi Borobudur ni termasuk dalam Tapak Warisan Sejarah Dunia UNESCO. Tak hairan lah kalau pengunjung dari seluruh dunia datang ke sini. Di sekitar candi ni ada banyak gerai makanan dan cenderahati. Saya, encik suami dan abang ipar mengalas perut sementara menunggu kawan-kawan lain menghabiskan eksplorasi candi diorang.

Es Dawet - Cendol orang kita kata...hihi

Selepas lebih kurang sejam, kawan-kawan lain keluar dan mengalas perut juga tak jauh dari gerai yang kami duduk. Lepas makan, supir tanya sama ada nak ke Gereja Ayam atau Kalibiru. Kami tak berminat nak ke Gereja Ayam, tapi hari hujan kalau nak ke Kalibiru. Supir takut kalau-kalau gate masuk ke Kalibiru dah ditutup. Tapi, kami redah saja, terus pergi ke Kalibiru.

Dalam perjalanan, kami singgah ke gerai durian tepi jalan. Hahaha! Sebenarnya pada hari kedua malamnya, kami turut makan durian  kat tepi jalan. Harga durian kat sini murah, sebiji dalam RM15 pun boleh dapat dengan saiz yang besar. Jadi, kena la mencuba rasa durian Jogja kalau harganya dah murah kan. Sampai kepanasan masing-masing sebab duriannya perghhh sedap, ok!

Durian Jogjakarta - makan sampai lebam

Ok, ok. Sambung perjalanan ke Kalibiru. Bila sampai, hari masih hujan. Yang jual tiket jeep kata, gate kat atas dah tutup. Memang tak buka hari hujan sebab kamera semua pun tak boleh nak guna hari hujan. Huhuhu. Takde rezeki kami nak ambil gambar cantik-cantik di Kalibiru. Tapi, kami naik jugak jeep ke Pulepayung, bukit wisata sebelah Kalibiru, saja mencuba nasib kot-kot yang tu bukak. Tiba di pintu masuk, memang dah tutup juga gatenya. Walaupun dah tutup, staff dia berbaik hati bawak kami masuk ke dalam untukk tengok-tengok apa yang ada. Ambil la jugak gambar mana yang boleh.

Pulepayung, Jogjakarta - nampak tak kabus belakang tu? Masih hujan renyai-renyai tau ni

Bukit Wisata Pulepayung - kalau tak hujan, boleh naik basikal atas tali tu

Kanak-kanak ribena betul masing-masing. Kat belakang tu kalau tak hujan, akan nampak hijaupokok-pokok dan biru langit

Dah puas tengok apa yang ada, kami gerak semula ke pintu masuk. Eh, sempat juga makan durian lagi kat dalam tu tau. Takde ambil gambar pulak durian kat situ. Hahaha. Best jugak kalau semua ahli group hantu durian. XD

Jeep kami ke Pulepayung, kalau tak hujan, boleh naik kereta sendiri saje

Balik ke homestay, hari dah malam. Semua dah penat. Tapi gagahkan diri untuk keluar balik, beli cenderahati di Malioboro sebelum balik ke Malaysia esoknya. Sampai homestay semula, bakpia kami dah ada pada penyambut tetamu. Hihihi.

Esok hari keempat, terus balik ke?

Taakkkk! Ade benda lagi yang kitorang buat. Hahaha.

Esok kita cerita!

Entri Seterusnya:

Hari Terakhir


Semurni Kasih 7 Eleven

Assalamualaikum dan salam sejahtera.

Tak lama je lagi Ramadhan kan? Lagi 2 hari je. Sekejap betul masa berlalu.

Tadi saya ke 7 Eleven lepas beli barang kek. Masuk je 7E tu, nampak ada kotak besar yang penuh plastik makanan. Rupanya 7E ada buat kutipan sumbangan untuk projek bulan Ramadhan yang akan datang ni.

Sumbangan anak yatim dan asnaf di 7 Eleven

Cashier tu cakap, sumbangan akan diberikan kepada anak-anak yatim dan juga golongan asnaf. Tempoh kutipan adalah dari 8 Mei hingga 18 Jun 2018. Kalau nak bagi duit pun boleh, nanti diorang akan belikan barang-barang untuk diagihkan kepada golongan yang memerlukan.

Semurni Kasih
7 Eleven Malaysia

Ha, mudahkan nak memberi?

7E pun senang nak cari.

Bulan Ramadhan yang bakal tiba ni, jom sama-sama meningkatkan amal, bersedekah salah satu daripadanya. Yok!


Sibuk Dengan Tempahan Raya Selera Sakura

Assalamualaikum dan salam sejahtera.

Apa khabar semua lepas separuh bulan Ramadhan berlalu? Moga-moga semuanya baik-baik aje ya.

Dalam seminggu ni saya sangat sibuk. Nak berblog pun curi masa sekejap. Sepatutnya pagi tadi saya keluar ke kedai cetak dan pejabat pos, tapi lepas Subuh saya lelap pulak dan bateri handphone kong. Alarm tak berbunyi lah maksudnya. Ke laut semua rancangan pagi saya hari ni.

Tapi tak apa, esok boleh ke kedai cetak. Lepas Zohor nanti kalau sempat, boleh ke pejabat pos. Kalau tak sempat, hari Sabtu boleh ke sana. Nak beli sampul dan kotak prepaid poslaju sebenarnya. Rutin saya setiap tahun kebelakangan ni, dua minggu nak raya, saya banyak berkampung di pejabat pos. Standby barang-barang yang perlu untuk pos tempahan raya.

Kek Lapis Oreo @ Selera Sakura

Setiap tahun, saya ambil tempahan Kek Lapis Sarawak untuk raya puasa dan raya haji. Tahun ni, jenis kek lapis saya kurangkan kepada 10 jenis sahaja berbanding tahun lepas 18 jenis. Saya ingatkan, bila kurangkan jenis, tempahan mungkin akan berkurang juga. Tapi tak sangka, sambutan tetap di luar jangkaan. Alhamdulillah, lebih 50 loyang kek lapis yang menanti tuan. Sampai hari ni, baru 12 loyang yang siap. Ada 30 lebih lagi yang saya perlu bertungkus-lumus membakarnya seorang diri.

Ya, seorang diri saja. Marilah kita berhuhuhuhu.

Kek Lapis Coklat Butterscotch @ Selera Sakura

Kek Lapis Rempah @ Selera Sakura

Dalam sehari, saya bole buat 4 - 6 loyang kek lapis kalau cukup tenaga. Kalau tak larat, dan banyak benda lain menyelit, saya hanya boleh buat 3 loyang sahaja. Setiap kek lapis perlukan masa lebih kurang 4 jam untuk disiapkan dari mengadun hingga membakar. Oven ada dua buah je, itu pun oven elektrik yang biasa tu je. Bukan oven industri tau. Haa, ko bayangkanlah hakak ni nak melapis dari pagi sampai malam di bulan puasa ni. Sakit lutut memang da masuk dalam senarai pada usia 30-an.

Kek Lapis Asam Manis @ Selera Sakura

Kek Lapis Buah @ Selera Sakura

Ada juga yang cakap kat saya, carilah pekerja. Memang ada terfikir nak cari kitchen helper. Tapi tak reti lah saya nak upah. Pernah jugak terfikir nak upah orang kisar biskut marie, bagi la RM5 untuk setiap bungkus. Tapi ada ke yang nak. Hahaha. Adoi. Malah, ada antara sahabat-sahabat baik saya pernah menawarkan untuk menjadi pelabur dalam perniagaan saya. Mungkin saya kena cari manager dulu kot, yang reti handle benda-benda ni semua, baru lah saya boleh betul-betul fokus pada pengembangan empayar Selera Sakura. Eceh.

Apa pun, mohon doanya ya. Moga-moga semua tempahan berjaya disiapkan dalam tempoh masa dua minggu je lagi nak raya. Dan moga-moga dimurahkan rezeki untuk kembangkan lagi perniagaan saya ni satu hari nanti. Insya'Allah.


Balik Kampung Beraya di Pokok Sena, Kedah

Assalamualaikum dan salam masuk 6 Syawal.

Rasanya masih belum terlambat untuk saya ucapkan Selamat Hari Raya Aidilfitri, Maaf Zahir dan Batin kepada semua. Dah 5 hari kita beraya, baru ada masa untuk saya kongsikan pengalaman beraya di kampung encik suami tahun ni. Setiap tahun, kami akan bergilir untuk balik raya ke kampung siapa. Tahun ni giliran kampung encik suami pula sebab tahun lepas dah beraya di Bintulu, Sarawak. Hihihi.

Dua hari sebelum raya, saya bertolak ke Kuala Lumpur awal pagi dalam pukul 7 macam tu. Kena ambil encik suami dulu kat KL. Kena hantar kek kat adik yang nak balik Sarawak. Kena hantar tempahan kek lapis kawan-kawan encik suami juga beberapa ketul lagi. Then kena ambil anak buah kat KLIA yang balik dari Mesir. Baru boleh bertolak ke Kedah. Haa..panjang rantaian perjalanan dia tu.

Saya sampai KL dalam pukul 1 tengahari. Lambat gila sebab asyik berhenti sepanjang perjalanan dalam dua tiga kali. Mengantuk okayyy drive siang-siang bulan puasa. Dengan cuaca panasnye lagi. Berapa kali microsleep, tak berani nak terus drive. Tapi alhamdulillah, akhirnya sampai juga ke destinasi walaupun lambat. Bila da selesai hantar kek lapis kawan-kawan encik suami, kami terus ke KLIA.

Flight landed pukul 3 petang. Tapi pukul 4 lebih juga baru gerak dari airport sebab agak lama tunggu bagasi. Jadinya pukul 5 jugak kami keluar KL. Maksudnya memang wajib turut serta mengukur lebuhraya yang sesak dengan orang balik kerja dan yang dah start gerak balik kampung. Hahaha! Stuck lama dekat Rawang - Sg. Buaya sebab PLUS buka laluan kontra. Lepas exit Sg. Buaya yang serentak dengan exit laluan kontra, terus clear jalan. Dah kenapa? Ermm ermmm.

Sesak oiii highway Rawang - Sg. Buaya

Selepas lebih 12 jam perjalanan, termasuk berhenti makan lepas berbuka dalam kereta, hantar anak buah, tidur sekejap sebab nak sampai rumah mertua time sahur, akhirnya kami sampai sebelum Subuh 29 Ramadhan kat Kg Kenanga, Pokok Sena, Kedah. Alhamdulillah. Lepas sahur dan solat Subuh, kami terus qada' tidur sampai pukul 10 pagi. Hahaha!

Bangun dari tidur, haaa...bermulalah persiapan menyambut raya!

Membakar lemang aktiviti wajib sehari sebelum raya

Kalau raya kat Kedah, insya'Allah tiap tahun mesti ada aktiviti membakar lemang sehari sebelum raya. Semuanya dibuat sendiri oleh keluarga mertua dari awal sampai lemang siap. Waktu berbuka dah boleh makan lemang cicah rendang daging. Hihihi.

Sebelah malamnya pulak, encik suami gigih menyiapkan cabutan bertuah untuk anak-anak buah. Saja nak bagi anak-anak buah gembira, dah dapat duit raya, dapat pulak bonus cabutan bertuah dari pak tam diorang ni. Cabutan dia berbentuk duit, mercun, belon dan ceklat aje. Paling nampak sikit, 2 keping syiling 50 sen. Hahaha. Tapi nilai dia RM1 tau!

Cabutan bertuah raya, kertas warna merah tu mengandungi nombor-nombor hadiah tu

Kalau uols nak tiru untuk raya tahun depan, boleh lah guna idea ni ya!

Apa pulak aktiviti 1 Syawal kami?

Next entri saya sambung ya, tak sangka panjang pulak entri ni. Hahaha!


Beraya ke Rumah Mat Gebu di Sedenak

Assalamualaikum dan salam sejahtera.

Salam 9 Syawal.

Buat apa hari ni? Weekend macam ni mesti ada banyak open house kan? Dan macam-macam lagi rancangan beraya ke rumah saudara mara serta kawan-kawan untuk yang dah balik dari kampung. Mungkin juga ada yang baru nak bergerak balik dari kampung sebab cuti sekolah dah nak habis. Semoga dipermudahkan perjalanan uols ya.

Hari Khamis yang lepas, saya dan
kak Ayu
 blogger Citarasa Rinduan dah ada plan untuk beraya ke rumah
Pak Cik Mat Gebu
(PCM) di Sedenak. Saya bertolak dari rumah pukul 10 pagi dengan housemate saya, kak Ajan. Kak Ayu pulak gerak dari Felda Sg. Sayong dengan adik-adiknya.

Bila sampai di rumah PCM, kak Ayu dan keluarga dah sampai. PCM pun dah siap hidang juadah atas meja makan. Pagi tu PCM jamu kami dengan nasi lemak ayam goreng, kek lapis, kek buah dan kuih raya. Macam biasa, setiap tahun mesti PCM buat kek lapis, tauke kek lapis Selera Sakura pun suka makan kek lapis PCM. Hahaha!

Sambil makan, wajib la bergosip kan. Dan topik hangat di meja makan pada hari tersebut adalah Misteri Sedenak. Adui, seremmm tau dengar cerita-cerita orang lama tentang Sedenak ni. Sebab tu la sampai ada cerita Simpang Sejenak kan? Diorang tukar huruf 'D' tu kepada 'J' jeee.

Ok, jom tengok gambar kami beraya kat Sedenak ni.

Sampai-sampai je kena paksa makan...eh :p

Nasi Lemak sebagai juadah ziarah raya

Kek Lapis Sarawak, kek buah kukus dan brownies Selera Sakura sebagai pencuci mulut

Tart nenas Mat Gebu, sedap gilossss

Amboi kak Ayuuuuu, ambil kesempatan bergambar dengan koleksi periuk Le Creuset Mat Gebu yeee..hahaha!

Kak Ayu dan Umai

Terima kasih Mat Gebu!

Alhamdulillah, terima kasih PCM atas layanan yang baik dan sentiasa masak yang sedap-sedap untuk tetamunya tak kira siapa pun yang datang. Semoga PCM, Mak Yah dan keluarga diberi kemurahan rezeki yang melimpah-ruah dan kesejahteraan tubuh badan yang berkekalan. Ameen ameen.

P/S
: Jangan tanya mana gambar Mat Gebu. Kena sumpah cirit 7 keturunan kang!


Beraya Sampai ke Melaka!

Assalamualaikum dan salam sejahtera!

Salam 13 Syawal. Dah nak dekat 2 minggu rupanya bulan Syawal ni. Korang da habis beraya ke? Syawal kan sebulan, mesti ada lagi jemputan-jemputan rumah terbuka. Kalau kat Johor ni, sampai ke habis bulan Syawal pun masih beraya lagi. Kadang-kadang sampai dah masuk bulan Zulkaedah pun masih ada lagi jamuan raya. Hihihi.

Disebabkan kita dianjurkan untuk ziarah-menziarahi di bulan mulia ni, maka saya dan kak Ajan pun merancang perjalanan raya kami selagi masih ada masa yang terluang. Khamis lepas, usai sahaja
beraya di rumah Pak Cik Mat Gebu
, kami meneruskan perjalanan ke Jementah. Dalam 2 jam juga perjalanan kami dari Sedenak ke Segamat tu. Alhamdulillah, jalan tak jammed.

Rumah siapa kat Jementah?

Beraya ke rumah kak Ila owner baru si Butter anak Mumu

Dalam hampir pukul 4 petang, kami bertolak pula ke Sungai Mati, Muar. Sebelum pukul 5 kami dah sampai ke rumah Ibah. Terkejut Ibah bila yang sampai ke rumahnya adalah tiga orang. Mana tak nya, kedatangan kak Ila kami rahsiakan sebagai kejutan. Konon-kononnya kak Ila tak dapat turut serta. Sepanjang perjalanan ke Sungai Mati dari Jementah, macam-macam drama kami buat dalam group whatsapp. Memang percaya habis lah Ibah yang kak Ila tak join. Padahallllll. Hahaha.

Beraya ke rumah Ibah, rezeki dapat makan nasi ambeng ustajah

Dari rumah Ibah, kami ke Tanjung Emas sementara menunggu waktu Maghrib. Plannya selepas Maghrib, kami akan ke Merlimau. Sementara menunggu masuk waktu, kami bersiar-siar di sekitar Tanjung Emas. Cantik pemandangan matahari terbenam kat sini. Memang ramai pengunjungnya petang-petang. Masjid pun dekat aje. Mudah lah untuk pengunjung yang beragama Islam untuk menunaikan solat Maghrib lepas puas tengok matahari terbenam.

Tanjung Emas, kawasan melihat matahari terbenam

Muka kanak-kanak riang dapat melepak kat Tanjung Emas, Muar

Selepas Maghrib, kami ke Merlimau. Rumah Ayen tak sampai sejam pun dari Sungai Mati. Ayen pun terkejut jugak tengok kak Ila ada bersama-sama kami. Tapi reaksi terkejut dia kurang sikit dari Ibah. Hahaha.

Beraya ke rumah Dr. Ayen, mama Ayen goreng mi bodo tapi B+ sebab siap ada daging, fishcake, sayur, nkoo ada?

Dah habis ke perjalanan kami?

Belum.

Dari rumah Ayen, kami ke Justberrys, Ayer Keroh, Melaka. Jumpa kawan kak Ajan dan Ayen kat situ sambil makan bingsoo. Asyik-asyik makan bingsoo kan? Hahaha! Masa tu da pukul 10 lebih. Masing-masing dah kepenatan. Nasib baik ada bingsoo yang boleh menyegarkan sikit biji mata. Ecewah.

Juadah raya di Justberrys, Ayer Keroh, Melaka...hahaha!

Dah puas bersembang, kami pun gerak balik ke Muar, bermalam di rumah Ibah sebelum pulang ke JB esoknya. Haa. Gitu la perjalanan raya kami yang kemain jauh sampai ke Melaka. Hahaha!

Korang raya sampai ke mana pulak?


Berjaya Memasang Hos Mesin Basuh

Assalamualaikum dan salam 5 Syawal.

Balik dari kampung hari tu, saya angkut sekali mesin basuh automatik encik suami. Selama ni, kami hanya menggunakan mesin basuh manual di rumah sewa. Itu pun, spinner dia dah tak berfungsi. Sidai baju memang basah-basah lah macam basuh guna tangan. Dua hari baru kering kalau jemur bawah bumbung.

Mesin basuhnya masih elok, tapi agak kotor sebab dah lama tak digunakan. Jenuh juga saya mengangkut dari dalam kereta masuk ke dalam rumah seorang diri. Heret sikit-sikit, naik 3 anak tangga sikit-sikit, akhirnya sampai lah ke tempat mesin basuh. Saya lap sikit bahagian luar dan bersihkan bahagian dalam mesin guna opsyen Tub Clean. Telur cicak tiga empat biji pun boleh jumpa. Hahaha.

Bila dah bersih, haa..nampak tak apa masalahnya sekarang?

Paip mesin basuh cacat..hahaha

Hos mesin basuh takde la pulak. Kena cari kat Mr. DIY. Tapi cuba uols tengok sekali paip air tu. Kepala paip tu macam tak lengkap. Sepatutnya ada muncungnya keluar dari mulut paip tu. Selama ni, kami hanya buka je paip tu untuk basuh secara manual. Air terus jatuh masuk dalam mesin aje. Kalau nak pakai hos mesin basuh, kena la ada muncung keluar dari mulut paip tu.

Sepatutnya pili air mesin basuh yang lengkap macam ni. Kredit gambar:
Lelong

Jadi, saya pun memulakan misi mencari penyambung yang sesuai untuk mulut paip tu. Saya mencuba nasib di Mr. DIY. Alang-alang nak cari hos mesin basuh kat situ, kot-kot ada penyambung paip mesin basuh sekali kan.

Hasilnya?

Penyambung hos mesin basuh di Mr. DIY. Harga: RM6.50

Alhamdulillah, jumpa penyambung yang dihajati. Tapi tak tentu lagi boleh pasang pada mulut paip tu. Kita tawakkal aje. Memang boleh beli kepala paip yang baru aje. Tapi malas nak menyusahkan diri pasang paip pulak. Hahaha.

Bila balik rumah, saya try pasang. Alamak, kecik sangat lubang penyambung tu. Saya fikir, boleh potong sikit sebab bahagian yang berwarna hitam tu diperbuat daripada getah aje. Potong bahagian dalam, boleh lah muatkan ke mulut paip. Saya ambil pisau, ehhhh memang boleh ditanggalkan sebenarnya getah bahagian dalam penyambung tu. Kiranya, penyambung tu ada dua lapisan getah, luar dan dalam. Saya tak ambil pula gambarnya. Bila getah bahagian dalam ditanggalkan, jadi luas sikit la lubang penyambung tu.

Lagi sekali, hasilnya?

Berjayaaaaaaa!

Nah...dah terpasang dengan jayanya sekali dengan hos mesin basuh. Alhamdulillah. Dah siap sidai baju. Hahaha!

Sesekali kita ni sebagai suri rumahtangga kena lah belajar membaiki barang-barang rumah. Encik suami kan jauh, kita boleh whatsapp aje minta pandangan. Nak minta tolong pasang, memang tak lah kalau dah jauh kan. Hihi.

Terima kasih encik suami support dari jauh!


Cacing Dalam Sardin Penyebab Anisakiasis

Ewhhh..kembang tekak weh!

Assalamualaikum dan salam sejahtera. Salam 15 Syawal.

Tadi baru aje terbaca entri Cik Rose pasal
cacing dalam sardin tin
. Sebelum ni kan pernah viral tentang sardin dari negara China ada cacing tu. Geli-geleman menengok gambar-gambar cacing tu. Google la sendiri ek. Tak sanggup saya nak google balik gambar-gambar tu. Huhu.

Produk-produk sardin tin yang mengandungi cacing

Sekejap tadi pun ada yang share dalam group whatsapp, link dari
Berita Harian
. Kementerian Kesihatan dah sahkan, ada enam lagi jenama produk ikan sardin dalam tin yang mengandungi bendasing iaitu cacing Filum Nematoda daripada genus Anisakis spp. Tu dia nama, jangan main-main. Boleh bawa penyakit tau cacing ni!

Anisakiasis.

Nama lainnya, penyakit cacing herring. Penyakit parasit yang disebabkan oleh cacing nematoda yang bergayut pada dinding esofagus, perut dan usus. Cara terbaik untuk mencegah Anisakiasis adalah dengan mengelakkan memakan ikan atau sotong mentah atau yang tidak dimasak sepenuhnya. Haaa.

Macam mana seseorang tu boleh dijangkiti Anisakiasis?

Bila mamalia laut (eg. ikan paus atau singa laut) yang telah dijangkiti anisakiasis membuang najis di laut, telur cacing tu turut dilepaskan ke dalam air dan menjadi larva pembawa. Larva ni adalah makanan segala jenis udang dan ketam dalam laut tu. Bila ikan atau sotong makan segala jenis udang kecik ni, manusia yang memakan ikan atau sotong mentah yang dah dijangkiti ni pun turut menelan larva nematoda. Once dah masuk dalam badan, larva ni menyerang saluran pencernaan manusia. Tapi kalau parasit ni mati dalam badan manusia, ia boleh menyebabkan keradangan pada esofagus, perut atau usus.

Sesetangah orang akan rasa macam ada benda bergerak-gerak dalam mulut (macam kesemutan) masa tengah makan ikan mentah atau yang tak dimasak sepenuhnya. Bila rasa macam tu masa tengah makan, cacing boleh dikeluarkan secara manual aje dari mulut. Dengan batuk atau muntah pun boleh untuk keluarkan cacing tu dan mengelak daripada dijangkiti.

Apa tanda-tanda seseorang tu dah dijangkiti Anisakiasis?

Tanda-tanda dan gejala Anisakiasis adalah sakit perut, mual, muntah, kecederaan pada abdomen, cirit-birit, darah dan lendir dalam najis serta demam ringan. Reaksi alahan adalah dengan munculnya ruam dan gatal-gatal, dan paling jarang berlaku, anafilaksis (alergi akut) yang boleh membawa maut.

Macam mana nak rawat Anisakiasis?

Dengan cara membuang cacing-cacing nematoda tersebut dari dalam tubuh badan melalui endoskopi atau pembedahan.

Haaa, dahsyat tak?

Takut tak? Kalau takut, kena la elakkan dan cegah daripada awal.

(Tapi, sebenarnya ada juga treatment dengan pengambilan tablet khas untuk membunuh parasit-parasit tu...saja nak kasi cuak!)

Macam mana nak elak Anisakiasis?

Senang je, jangan makan ikan atau sotong mentah dan yang tak dimasak sepenuhnya.

Food & Drug Administration (FDA) menyarankan supaya makanan-makanan laut disediakan dan disimpan dengan kaedah berikut untuk membunuh parasit:

Memasak (Umumnya makanan laut)

Memasak makanan laut secukupnya (hingga suhu dalaman pada 145° F [~63° C]).

Membeku (Ikan)

Pada -4°F (-20°C) ke bawah selama 7 hari, atau

Pada -31°F (-35°C) ke bawah hingga pejal, dan disimpan pada -31°F (-35°C) ke bawah selama 15 jam, atau

Pada -31°F (-35°C) ke bawah hingga pejal dan disimpan pada -4°F (-20°C) ke bawah selama 24 jam.

Haaa..macam tu lah Sushi King menyediakan sushi salmon yang mentah tu kan. Walaupun diorang pernah declare tatacara pembekuan tu, tetap juga seorang Sunah tak berselera nak makan sushi salmon yang mentah. Entah, macam tak menarik minat saya aje. Hahaha.

Maka, untuk tukang-tukang masak di luar sana termasuk para suri rumahtangga, boleh la take note panduan untuk membunuh parasit dalam makanan laut tu. Insya'Allah bersama-sama mencegah penyakit yang boleh memudaratkan ahli keluarga masing-masing.

Rujukan:
CDC - Anisakiasis


Cara Mudah Memerangkap Lipas Dalam Kereta

Assalamualaikum dan salam sejahtera.

Salam 20 Ramadhan!

Alhamdulillah, panjang usia masuk fasa 10 malam terakhir Ramadhan tahun ni. Yang di dalamnya ada malam Lailatul Qadar. Malam seribu bulan. Semoga sama-sama kita manfaatkan malam-malam bernilai dalam bulan mulia ni. Siapa tahu, ini Ramadhan terakhir untuk kita kan?

Beberapa hari lepas, saya ada ternampak satu post yang kawan Facebook share. Tentang cara untuk tangkap lipas dalam kereta. Disebabkan dalam kereta Viva saya tu dah beberapa kali saya ternampak anak lipas, rasa geram lah pulak. Sebelum ni pernah juga try letak benda kaler biru yang kononnya boleh halau lipas keluar dari kereta tu. Tapi macam tak berfungsi aje. Kereta berbau serai ada lah. Hahaha.

Dalam post yang kawan saya share tu, ada satu benda yang boleh digunakan untuk memerangkap lipas degil dalam kereta dengan mudah. Haaa, nak tahu tak apa benda tu?

Jom tengok gambar kat bawah. Saya share terus step by step ya!

Family Cockroach & Lizard Glue Trap. Saya beli kat Econsave, RM6.85

Dalam ni ada 5 keping Glue Trap dan 5 biji umpan lipas/cicak

Buka lipatan Glue Trap, tanggalkan pelindung pelekat. Keluarkan umpan lipas dari plastiknya dan lekatkan umpan tu kat tengah-tengah Glue Trap.

Lipat Glue Trap ikut penunjuk pada kotak perangkap. Jadilah macam rumah yang cantik. Haha.

Letak perangkap lipas di tempat yang uols nak tangkap keluarga lipas tu. Saya letak bawah kerusi dalam kereta.

Sepatutnya saya biarkan selama sehari.

Tapi alkisahnya saya terlalu sibuk dengan pengeposan kek lapis sampai terlupa tentang kotak perangkap ni dalam kereta.

Lewat petang sikit baru saya perasan pasal perangkap lipas ni. Masa saya keluarkan dan periksa, ada 3 ekor je anak lipas dalam tu. Aik, sikit je rupanya anak lipas yang berkeliaran dalam kereta saya ni. Saya pun alihkan ke bawah kerusi satu lagi. Biar lagi semalaman.

Pagi tadi, saya keluarkan kotak perangkap lipas tu.

Wahhhh, makin ramai ahli keluarga lipas berkumpul!

Ha, ok tak?

Ni saya tak keluarkan lagi dari kereta. Biar je berapa hari lagi, nak tengok esok lusa ada lagi tak anak lipas yang tertinggal. Hihihi.

Korang pun boleh cuba tau!


Jualan Murah honor 7A dan honor 10 Edisi Phantom Green di Shopee Malaysia

Super honor Day Menampilkan honor 7A dan honor 10 Edisi Phantom Green – Dilancarkan Secara Eksklusif di Shopee Malaysia

Potongan harga sehingga 30% bagi semua produk honor

KUALA LUMPUR, 5 Jun 2018 – Shopee, platform e-dagang terkemuka di Asia Tenggara dan Taiwan berbesar hati mengumumkan usahasamanya dengan honor Malaysia untuk melancarkan
honor 7A
 dan
honor 10 edisi Phantom Green
 secara eksklusif pada jualan murah
Super honor Day
 di Malaysia pada
8 Jun 2018
. Sepanjang jualan murah tersebut, peminat produk berasaskan teknologi boleh menikmati jualan kilat ke atas dua model telefon ini dan
potongan harga sehingga 30%
 bagi semua produk honor.

Dari kiri ke kanan: Calvin Teng (邓友权), Category Manager of Shopee; Antonio Zhang (张弛), honor Malaysia E-commerce Director bersama Super honor Fan, Ahmad Khamis memperkenalkan harga honor 7A bersempena dengan Super honor Day bermula 8 Jun 2018

“Shopee berbangga dapat meneruskan usahasama dengan honor Malaysia selepas kejayaan pelancaran honor 9 Lite dan honor 10. Kedua-kedua jenama ini berkongsi visi yang sama dalam menerokai potensi penuh industry e-dagang Malaysia dan memberikan pengalaman pelanggan yang terbaik kepada pelanggan kami,” kata
Ian Ho, Pengarah Urusan Serantau Shopee
. “Dalam masa yang sama, Shopee juga komited untuk menawarkan insentif yang hebat; Penghantaran Percuma ke seluruh Malaysia, Komisyen Sifar (0), Jaminan Produk Tulen 100% dan Penghantaran Semula Percuma dalam tempoh 15-hari”.

“Sebagai e-jenama telefon bimbit terkemuka di dunia bagi penggemar digital, usahasama kami dengan Shopee, sejajar dengan rekod cemerlang mereka dalam menawarkan pengalaman membeli-belah secara dalam talian yang mudah untuk semua pengguna di Malaysia, merupakan suatu langkah yang pintar untuk kedua-dua pihak. Kami bekerja keras untuk memastikan produk kami berkualiti, mengikut aliran semasa, moden serta boleh didapati dengan mudah. Kerjasama kami dengan Shopee membolehkan peminat honor berpeluang untuk balik kampung dengan telefon bimbit berprestasi tinggi pada harga yang berpatutan,” kata
Zhao Zhiwei, Ketua honor Malaysia
.

Dari kiri ke kanan: Rachel Tan (陈燕玲), Head of Marketing, Shopee; Calvin Teng (邓友权), Category Manager of Shopee; Antonio Zhang (张弛), honor Malaysia E-commerce Director; Zhao Zhiwei (赵智炜), Head of honor Malaysia and Super honor Fan, Ahmad Khamis memperkenalkan honor 7A dan Phantom Green honor 10 bersempena dengan Super honor Day bermula 8 Jun 2018

honor 7A yang baharu dijangka menjadi telefon pintar bajet yang terbaik dengan paparan FullView 5.7 inci yang selesa dipegang. Untuk memberi pengguna swafoto yang berkualiti untuk diabadikan dan dikongsi bersama insan tersayang, honor 7A turut dilengkapi dengan dwikamera yang merangkumi kamera hadapan 8MP.

Ia juga dilengkapi dengan bateri 3000mAh yang mampu bertahan sepanjang hari walaupun digunakan secara berterusan. Telefon pintar ini juga lebih berkuasa dengan EMUI 8.0 yang mampu menyokong pelbagai fungsi. honor 7A juga menampilkan dua SIM dan slot kad SD untuk kemudahan pengguna. Pengguna boleh mendapatkan honor 7A menerusi hihonor dan Kedai Rasmi honor di Shopee pada harga istimewa
RM429 (RRP: RM479)
 sepanjang Super honor Day.

Spesifikasi istimewa honor 7A

Face Unlock dan Fingerprint sensor

13MP High-definition Rear Camera

8MP Front Camera with Selfie Toning Light

5.7 inch Honor FullView Display

Outstanding Performance dengan octa-core processor dan dilengkapi dengan EMUI8.0

Party Mode membolehkan sehingga 9 peranti dihubungkan melalui WiFi untuk memainkan muzik yang sama serentak

honor 7A yang baharu boleh didapati di Shopee bermula 9:00 pagi pada 8 Jun 2018 dalam stok terhad dengan harga ekslusif RM429 (RRP: RM479)

honor 7A yang baharu boleh didapati di Shopee bermula 9:00 pagi pada 8 Jun 2018 dalam stok terhad dengan harga ekslusif RM429 (RRP: RM479)

honor 7A yang baharu boleh didapati di Shopee bermula 9:00 pagi pada 8 Jun 2018 dalam stok terhad dengan harga ekslusif RM429 (RRP: RM479)

Bagi mereka yang terlepas tawaran istimewa honor 10 yang lalu pasti akan teruja dengan pengenalan honor 10 dalam edisi Phantom Green yang didatangkan khas di Shopee pada jualan Super honor Day. Pada 8 Jun 2018, peminat honor bukan sahaja boleh mendapatkan variasi Phantom Green ini pada harga RM1,599, malahan dengan setiap pembelian, pembeli akan diberi hadiah percuma bernilai RM298, selagi stok masih ada.

Untuk menikmati keistimewaan pada Super honor Day, layari:
https://www.hihonor.com.my
 atau
https://shopee.com.my/honormy.officialstore

Untuk maklumat lanjut, layari:
www.hihonor.com.my
 or
https://shopee.com.my/

Muat turun aplikasi Shopee secara PERCUMA menerusi App Store atau Google Play.

Mengenai Shopee

Shopee adalah platform e-Dagang terulung di Asia Tenggara dan Taiwan. Platform ini direka khusus untuk memberikan pengguna pengalaman membeli-belah yang mudah, selamat dan cepat dengan sokongan pembayaran dan logistik yang kukuh.

Shopee akan terus meningkatkan prestasi platformnya dan menjadi destinasi e-Dagang pilihan di rantau ini. Shopee mempunyai pilihan produk yang pelbagai dari kategori seperti elektronik, perkakas rumah, kesihatan & kecantikan, bayi & permainan, fesyen dan peralatan kecergasan.

Shopee, sebuah syarikat Sea, dilancarkan di Singapura sejak 2015 dan telah berkembang ke Malaysia, Thailand, Taiwan, Indonesia, Vietnam dan Filipina. Sea merupakan peneraju dalam industri hiburan digital, eDagang dan perkhidmatan kewangan digital di rantau Asia Tenggara dan Taiwan. Misi Sea adalah untuk menaiktaraf kualiti kehidupan pengguna dan perniagaan kecil menerusi penggunaan teknologi dan telah disenaraikan di Bursa Saham New York (NYSE) dengan simbol SE. Untuk maklumat lanjut, sila layari
www.shopee.com.my

Mengenai honor

honor merupakan e-jenama peranti mobil terkemuka yang merupakan sebahagian daripada Kumpulan Perniagaan Pengguna HUAWEI. Seiring dengan slogan ‘for the brave’, jenama ini ditubuhkan untuk memenuhi keperluan warga milenia menerusi produk yang dikuasakan oleh internet yang menawarkan pengalaman pengguna yang hebat, memberi inspirasi, mencetuskan kreativiti dan mengilhamkan golongan muda untuk mengejar impian mereka. Dengan ini, honor telah meletakkan dirinya ke hadapan dengan pendekatan yang berani dan berbeza dan mengambil langkah perlu untuk menawarkan teknologi dan inovasi terbaharu kepada pelanggannya.


Kisah 1 Syawal Kami

Assalamualaikum dan salam 6 Syawal.

Apa kahabar semua? Ada yang dah start puasa sunat ke? Tabik spring kat uols yang dah start puasa tu. Saya belum mula lagi, insya'Allah dalam beberapa hari terdekat nanti baru start.

Hari ni saya nak sambung kongsi pengalaman tahun ni
beraya di Pokok Sena, Kedah
. Tahun ni saya dan encik suami tak pergi solat sunat hari raya pun. Tak sempat sebab pagi tu ada banyak juga lagi benda kena setelkan kat rumah. Saya pulak diserang gastrik sejak hari last puasa. Aduhai. Sakitnya tak tertahan bila angin gastrik tu menyapa. Pukul 3 pagi saya bangun ke dapur telan charcoal pill. Sekejap je reda, lepas tu angin datang balik. Sampai Syawal ke 3 tau, saya gastrik. Memang tak merasa sangat lah makan rendang, ketupat, lemang semua tu. Huhuhu. Nikmat sihat yang ditarik sebentar; hikmah gastrik, baru nak beringat jaga makan kan.

Pagi tu lepas orang balik sembahyang raya, semua dah bersiap-siap nak ambil gambar. Macam biasa, encik suami bawak balik kamera DSLR. Gambar raya kena la cantik kan? Hahaha! Walaupun pagi tu tak semua ahli keluarga ada, kami tetap ambil gambar keluarga beramai-ramai. Itu pun, dah nak dekat tengahari baru dapat ambil gambar sebab jenuh tunggu semua ready nak masuk frame. Sorang da siap, sorang lagi hilang. Sorang da sampai, sorang lagi keluar. Macam chipsmore. Sempat lagi tetamu dari kawan-kawan adik ipar datang beraya. Ahahaha!

Team Raya Purple, kurang dua keluarga

Tahun ni, tema raya kami purple. Tak kisah la purple muda ke, purple tua ke, purple pink ke, asalkan purple. Boleh lah! Hihi. Sebenarnya, sejak kahwin baru lah saya ada tema-tema warna ni. Kalau family kat Sarawak, kami pakai warna-warni, ikut baju raya masing-masing aje. Siap bunga-bunga ok! Bila masuk dalam keluarga encik suami, baru lah belajar mengikut tema. Menarik juga macam ni, baru la ada koleksi baju tradisional yang kosong tanpa corak. Hihihi.

OOTD 1 Syawal adalah baju kebarung dengan kain songket Sarawak, encik suami pakai
Kurta KACAX

Lepas bergambar, encik suami pun memulakan aktiviti cabutan bertuah dia. Riuh rendah jadinya dengan anak-anak buah yang dapat hadiah mercun bola, ada yang dapat duit 50 sen, paling gembira yang dapat duit RM5 dan RM10 lah. Bukan setakat anak buah, sampai ke ayah mertua pun teruja nak cabut jugak nombor hadiah. Dapat lah RM1 dan sebiji belon. Hahaha!

Dapat mercun bola adalah kebahagiaan bagi budak-budak kat sini

Bila semua dah buat cabutan, kami pergi beraya rumah sedara dan jiran tetangga sebelah rumah. Sebelah petangnya pulak, saya keluar beraya dengan kawan-kawan degree dulu yang duduk kat Kedah. Encik suami pulak, saya dah ajak, tapi dia tak nak ikut. Penat mungkin. Dalam tak join tu, dia tanya juga, nanti saya drive seorang ke atau ada sesiapa temankan. Alhamdulillah, kawan saya yang duduk kat Bukit Payung ada temankan. Tapi masa dah nak gerak dari rumah, saya angkut juga adik ipar saya temankan. Risau pulak kalau sesat nak ke Bukit Payung! Hahaha!

Ambil Pijoh kat Bukit Payung, kami gerak ke Alor Setar. Beraya di rumah Hanisah sambil tunggu lagi dua orang kawan. Bila Raimi dan kawannya, Amin, dah sampai, tu diaaaaaa jejak kasih. Ye lah, dah lama tak jumpa kan. Macam-macam cerita keluar. Masa ni la baru nak tahu masing-masing tengah buat apa sekarang, family masing-masing sihat ke tak, dah ada calon ke tak. Eh. Hahaha.

Lama jugak kami kat rumah Hanisah, baru lah kami bertolak ke rumah mertua saya. 40 minit juga dari rumah Hanisah tu. Apa lah agaknya Raimi fikir sepanjang mengikut di belakang kereta saya. Hahaha. Sebenarnya Raimi ni orang Sarawak juga. Saya kenal dia dari matrikulasi lagi. Masa degree, kami sekelas, lepas degree dia pun menyambung juga sampai PhD. Dia dah kerja kat Penang sekarang sambil siapkan PhD. Tahun ni dia tak balik beraya kat Sarawak sebab tiket flight mahal katanya. Merasa lah beraya di perantauan kan, kat Kedah negeri yang cantik pulak tu! Kena lah ajak jalan jauh sikit tengok kampung dan bendang kan. Ewah. Sukahati aku aje.

Dari kanan: Encik suami, Amin, Raimi. Belakang: Pijoh, saya & Hanisah. Selebihnya anak buah Hanisah.

Nak tau apa ayat dia bila dah sampai di halaman rumah mertua saya?

"Setahun sekali...., tapi tak nak datang dah."

Ahahahahaha! Dia bergurau aje tu. Faham-faham lah. Memang jauh masuk ke dalam kalau dari Alor Setar ke Kg Kenanga, Pokok Sena ni. Tu belum menyambung ke Bukit Payung lagi. Tapi kalau dari Bukit Payung ke Alor Setar, jalan dia tak banyak belok sangat. Lagi mudah dan masa perjalanan jadi lagi cepat.

Raya kat rumah Pijoh. Itu kereta, bukan rumah Pijoh tau.

Paling menarik, rumah Pijoh ada pokok buah mata kucing jenis rare. Sedap manis buahnya.

Selepas destinasi terakhir kami, iaitu rumah Pijoh, kami ambik gambar kenangan beraya bersama-sama tahun ni. Mudah-mudahan ada rezeki lagi untuk beraya bersama pada masa akan datang, insya'Allah.

Bergambar di tepi bendang itu wajib...mekasih uols!

Sebelah malamnya, semua ahli keluarga mertua dah berkumpul. Sebabnya, pada 2 Syawal ayah mertua nak sembelih kambing dan buat kambing golek untuk anak cucu dan sedara mara yang datang beraya. Alhamdulillah. Semoga semakin murah rezeki ayah dan keluarga mertua. Ameen.

Apa pula kisah raya uols?


Lirik dan Video Klip Tiada Dendam - Zara Zya

Percaya di hati telah menghilang

Kerana sering kali didusta

Menggapai indah gerbang asmara

Hanyalah mainan kata

Mengapa diriku kau persia

Saat mahu percayakan cinta

Harusnya kita bersama rasa

Nikmat kasih yang tercipta

Biarlah ku pergi

Bawa hati lara

Doa kau temui

Insan yang lebih sempurna

Tidak ku tangisi perpisahan ini

Itulah terbaik buat diriku dirimu

Aku tidak kan berputus harap

Demi mencari erti bahagia

Harus tabah untuk mendepani

Dugaan mencengkam ini

Biarlah ku pergi

Bawa hati lara

Doa kau temui

Insan yang lebih sempurna

Tidak ku tangisi perpisahan ini

Itulah terbaik buat diriku dirimu

Tiada dendam tersemat di dalam dada

Ku ikhlaskan segalanya di antara kita berdua

Itulah terbaik buat diriku dirimu


PROMOSI BERGANDA-GANDA SEMPENA SAMBUTAN ULANGTAHUN KE-6 HERMO!

Tawaran hebat untuk produk kecantikan tempatan dan antarabangsa.

Ulangtahun ke-6 Hermo Malaysia

JOHOR BAHRU, JOHOR 18 MEI 2018
 – Hermo, sebuah
online
 platform yang khusus menawarkan produk kecantikan tempatan dan antarabangsa akan menyambut ulangtahun ke-6 pada 21 Mei hingga 24 Jun 2018. Memperkenalkan kempen ‘
Hermo 612 2018
’ nombor ini dipetik dari gabungan tarikh bermulanya syarikat ini beroperasi 5 tahun dulu iaitu pada 12 Jun 2012 dan kali ini memilih slogan ‘
Hey, we are local!
’ yang bertujuan untuk memberitahu penggemar produk kecantikan bahawa Hermo merupakan syarikat tempatan yang memberikan servis setanding
online
 platform antarabangsa yang lain.

Sepanjang sambutan ulang tahun ini, pengguna Hermo akan menikmati promosi
Gifts with Purchase
 (GWP) dengan perbelanjaan minimum RM88 di mana Hermo telah berkolaborasi dengan
Dinomama Handmade Soap
, sebuah lagi syarikat kelahiran Johor yang terkenal dengan menghasilkan rekaan sabun mandi yang unik. Khas untuk sambutan ulang tahun ke-6 ini, pengguna Hermo mestilah mengambil peluang untuk mengumpul lima (5) rekaan yang dicipta bertemakan makanan tempatan! Setiap rekaan akan dikeluarkan selama seminggu sahaja mulai tarikh 21 Mei 2018 antaranya rekaan nasi lemak dan laksa jadi pastikan anda mengikuti laman web Hermo untuk mengetahui rekaan unik lain yang akan dilancarkan setiap minggu.

Sabun bertemakan makanan tempatan daripada Dinomama Handmade Soap

Hermo juga berkolaborasi dengan
Click Apparel
, sebuah
online
 platform fesyen tempatan yang kini sedang membina nama terutamanya kepada mereka yang inginkan reka bentuk unik dimana setiap pembeli Click Apparel diberikan pilihan untuk mereka pakaian dan aksesori yang dijual. Dengan pembelian RM200, pengguna Hermo akan mendapat secara PERCUMA
Hermo x Click Apparel Lazy Gal Makeup Bag
.

Hermo X Click Apparel Lazy Gal Makeup Bag

“Kami sangat teruja untuk memberikan pelbagai jenis promosi sempena sambutan ulang tahun kali ini kerana ingin berterima kasih kepada pengguna setia Hermo yang merupakan tunjang kekuatan kejayaan kami di dalam bidang ini. Bayangkan, tahun 2012 kami bermula dengan (50) sahaja tetapi kini kami adalah rakan kongsi sah dan pengedar untuk (10,000) produk kecantikan tempatan dan antarabangsa yang 100%
original
. Memperkenalkan slogan ‘
Hey, we are local!
’ jelas menunjukkan bahawa kami ingin terus menembusi dan mengukuhkan kedudukan selaku peruncit produk kecantikan yang mampu memberikan servis premium untuk warga Malaysia dan seterusnya melebarkan sayap empayar kami ke Asia,” jelas En. Ian Chua selaku Ketua Pegawai Eksekuitf, Hermo.

Flash Deals Hermo Malaysia

Selain daripada promosi GWP, pengguna Hermo akan menikmati tawaran seperti zon ‘RM6, RM1, RM2’ di mana produk premium akan dijual dengan sedemikian harga. Promosi
flash deal
 iaitu ‘
Flash Deal
’ yang memberi peluang eksklusif untuk pengguna Hermo membeli pelbagai produk premium dengan harga mampu milik yang akan dijalankan  setiap hari Isnin, Rabu Jumaat dan Sabtu (sepanjang durasi kempen) dari jam 6 petang hingga 11.59 malam. Promosi lain adalah seperti ‘
Buy 1 free 6
’ (28 Mei – 30 Mei), ‘
Bundle Buy 4 for RM48
’ (4 Jun – 10 Jun) dan ‘
Everything under RM26
’ (11 Jun – 17 Jun).

Promo X-OMO Hermo Malaysia

Jangan lupa ikuti promosi X-OMO di mana produk antarabangsa seperti Heimish, Yadah, Naruko, Pyunkang Yul, Klairs, Mirae akan dijual serendah 70% diskaun.

Paling penting, rebat cukai GST sebanyak 6% telah dilupuskan bermula 21hb Mei 2018. Untuk keterangan lanjut mengenai rebat cukai ini dan promosi terkini Hermo, ikuti laman
www.hermo.my
 dan di melalui sosial media di bawah:

FB:
Hermo Malaysia

Insta:
@hermomy

Twitter:
HermoMalaysia

Untuk maklumat lanjut, sila hubungi:

Harish Mustak

IM Media PLT, agensi perhubungan awam lantikan Hermo

Telefon : +6017 711 4250

Emel : harish@immediahub.com


Sarapan Pagi di ZZ Satay Warisan Muar

Assalamualaikum dan salam sejahtera.

Salam 14 Syawal.

Hari tu, sebelum balik ke JB pada pagi Jumaat, Ibah bawak kami bersarapan di ZZ Satay Warisan, Muar. Restoran satay tu terletak di bandar Muar, tak jauh dari rumah Ibah. Seawal pukul 7.30 pagi kami dah terpacak depan restoran. Jadi pelanggan pertama pada hari Jumaat yang mulia tu. Hihihi. Kalau lambat, confirm kena beratur tunggu tempat duduk kosong sebab restoran ni sangat ramai pengunjungnya.

Sarapan di ZZ Satay Warisan Muar

Satay Ayam, Daging dan Babat @ ZZ Satay Warisan Muar

Satay kat restoran ZZ Satay Warisan ni dijual pada harga RM0.70 secucuk untuk semua jenis, iaitu ayam, daging dan babat. Satay akan dihantar ke meja makan kita tanpa perlu dipesan. Kita hanya perlu makan, makan dan makan. Kalau tak cukup, baru la pesan untuk hantar lagi sataynya. Hujung-hujung nak bayar nanti bersedialah kira berapa lidi satay yang kita da makan bagai nak lupa diri tadi. Hihihi.

Menu, harga, dan pesanan ringkas kepada pelanggan @ ZZ Satay Warisan Muar

Kat restoran ni selain daripada satay, ada juga menu tradisional yang lain seperti nasi lemak, lontong, soto dan mi rebus. Jadi, takde la menghadap satay aje kan. Kami order setiap satu makanan tu selain nasi lemak. Alhamdulillah, semua makanannya termasuk satay sedap-sedap dan kena pada selera.

Pesanan kami bersama pinggan satay yang kedua...hahaha!

Kipas elok-elok ye abam. ZZ Satay Warisan...terbaikkk!

Kalau uols nak rasa satay warisan Muo ni, haaa boleh lah berkunjung ke restoran ZZ Satay Warisan ni tau!

Restoran ZZ Satay Warisan, Muar, Johor

Alamat:

13, Jalan Majidi, Taman Sri Tanjung, 84000 Muar, Johor

Waktu perniagaan:

7.30 pagi - 3 petang

Setiap hari kecuali Rabu tutup

Telefon:

019-659 0895


Akaun 1 KW$P, Bolehkah Dilaburkan?

Assalamualaikum dan salam sejahtera.

Kecik-kecik dulu, selalu tengok iklan KW$P kat TV. Dalam iklan tu ada satu babak seingat saya, KW$P ni untuk orang yang dah bekerja aje, kalau masih pelajar, takde KW$P melainkan dia pernah bekerja. Zaman tu mungkin zaman pendedahan tentang KW$P kepada rakyat Malaysia yang sudah bekerja. Sekarang dah tak nampak dah iklan tu.

Ahli KW$P mengikut peruntukan Akta KW$P ialah seseorang yang mempunyai akaun dan simpanan dengan Kumpulan Wang. Ahli KW$P terdiri daripada pekerja di sektor swasta, pekerja tidak berpencen di sektor awam dan mereka yang telah memilih untuk mencarum. Caruman tu pulak berbentuk bulanan, dicarum oleh majikan dan pekerja sendiri terhadap gaji bulanan yang diperolehi.

Ke mana caruman ni pergi?

Caruman KW$P akan disalurkan kepada dua akaun, 70% caruman ke Akaun 1 dan 30% lagi caruman ke Akaun 2. Untuk Akaun 2, kita sedia tahu simpanan ini boleh dikeluarkan untuk bantuan perumahan, bantuan pendidikan, bayaran balik pinjaman PTPTN, bantuan kesihatan, malah juga bantuan ibadah haji.

Manakala untuk Akaun 1 KW$P pula, simpanan tidak boleh dikeluarkan sehingga umur persaraan. Maksudnya, Akaun 1 ni lebih kepada persediaan selepas kita bersara nanti. Walaupun simpanan dalam Akaun 1 ni tak boleh dikeluarkan, pemegang akaun dibenarkan untuk membuat pelaburan ke Unit Amanah bagi sejumlah wang dalam akaun ni.

Syarat-syarat untuk membuat pelaburan Unit Amanah melalui Akaun 1 KW$P adalah seperti berikut:

Mulai 1 Januari 2017, ahli boleh melaburkan simpanan di bawah SPA
tidak melebihi 30%
 daripada jumlah simpanan yang melebihi Simpanan Asas dalam Akaun 1.

Pelaburan mesti dibuat menerusi
Institusi Pengurusan Dana (IPD) yang dilantik
.

Pelaburan ini boleh dibuat setiap 3 bulan selepas tarikh pelaburan sebelumnya, dan
jumlah minimum pelaburan ialah RM1,000.00
.

Syarat-syarat am prosedur di bawah Skim Pelaburan Ahli yang lain masih kekal dan tidak berubah

Pelaburan Akaun 1 ke Unit Amanah ini pula bergantung kepada jumlah dalam Akaun 1 kita. Kalau cukup dan layak dengan umur kita, baru boleh melabur. Kalau tak cukup, kita tak layak untuk membuat pelaburan melalui Akaun 1 ni. KW$P ada buat jadual khas sebagai rujukan untuk kita semak kelayakan macam kat bawah ni.

Sumber:
Majalah Labur

Untuk kira jumlah yang kita boleh laburkan dari jumlah Akaun 1 pulak, boleh semak guna
Kalkulator Pelaburan KW$P

di website KW$P.

Salah satu kebaikan yang saya nampak dalam pelaburan Unit Amanah ni, simpanan dalam Akaun 1 KW$P tu boleh kita kembangkan sehingga umur kita 55 tahun
tanpa mengusik duit gaji bersih
 kita. Kita tak nampak duit kita susut dalam bank untuk melabur. Semua proses tu berlaku dalam penyata KW$P dan penyata pelaburan. Tup tup lepas 55 tahun, jumlah simpanan dalam Akaun 1 kita dah berkembang biak dengan jayanya.

Kalau kita memilih untuk membiarkan sahaja simpanan Akaun 1 KW$P tu tak diusik, selepas umur persaraan, kita tak tahu simpanan dalam Akaun 1 kita tu boleh bertahan sehingga berapa puluh tahun. Sekiranya kita membuat pelaburan melalui Akaun 1 KW$P ni, sekurang-kurangnya kewangan keluarga kita
terjamin sehingga 20 tahun selepas bersara
. Insya'Allah.

Kalau yang tak ada KW$P, tak boleh ke melabur dalam Unit Amanah dengan cash?

Boleh!

Bagi yang ingin membuat pelaburan melalui cash, ada pilihan untuk melabur secara
lump sump dari serendah RM200 atau bulanan dari serendah RM50
 sahaja. Siapa yang sesuai membuat pelaburan dalam Unit Amanah ni?

Ibu bapa yang mempunyai anak bagi
simpanan pendidikan anak-anak
.

Anak muda yang plan untuk
kahwin lagi 5 tahun
 ke atas.

Anak muda yang plan
beli rumah lagi 5 tahun
 ke atas.

Kakitangan kerajaan yang nak
menyimpan untuk persaraan selain pencen
. Wang pencen boleh digunakan sebagai gaji bulanan selepas bersara manakala duit dalam akaun persaraan unit trust boleh digunakan untuk belanja besar selepas bersara seperti kenduri kahwin anak, belanja haji dan sebagainya.

Untuk tahu lebih lanjut mengenai pelaburan dalam Unit Amanah melalui Akaun 1 KW$P atau cash, boleh hubungi saya melalui whatsapp:
http://www.wasap.my/60137195968